АЁЛЛАР ИСЛОМ НИГОҲИДА – Nasihat.uz\nМуҳтарам жамоат! Ислом дини ҳаётда аёл шаънини улуғлайди. Аёл деганда кўз олдимизда оналаримиз, турмуш ўртоғларимиз, опа-сингилларимиз ва қизларимиз кўз ўнгимизга келади. Қуръони каримда аёллар ҳақида алоҳида “Нисо”(Аёллар) сураси келган. Азиз ва мукаррам бўлган инсон зоти ер юзида ўзидан кўпайиб ва ўзига берилган вазифани адо этиши учун Хақ таоло Ўзининг инсонга ўз жинсидан ҳаёт йўлдоши, қалби сурури ва муҳаббати тимсоли қилиб жуфтини яратди. Аллоҳ таоло Нисо сурасида шундай хабар беради:\nяъни: “Эй, одамлар! Сизларни бир жон (Одам)дан яратган ва ундан жуфти (Ҳавво)ни яратган ҳамда иккисидан кўп эркак ва аёлларни таратган Раббингиздан қўрқингиз! Шунингдек, ўрталарингиздаги ўзаро муомалада номи келтирилувчи Аллоҳдан ва қариндошлар (алоқасини узиш)дан қўрқингиз! Албатта, Аллоҳ сизларни кузатиб турувчидир”.\nЖамиятининг бир қисмини аёллар ташкил этар экан, ҳаётда турмуш юмушларининг кўп қисми улар зиммасидадир. Агар аёл ҳаётда ҳам жисмонан, ҳам маънан соғлом бўлса демак, жамият соғлом бўлади. Чунки, келажакнинг меваси бўлмиш фарзандлар оналар сабабли дунёга келадилар. Уларга бошланғич таълим-тарбия ва одоб-ахлоқни онахон-момохонларимиз ўргатадилар. Шундай экан, келажак авлоднинг солиҳ бўлишлиги бугунги кун аёлларининг солиҳа бўлишларига ҳар жиҳатдан боғлиқдир. Ҳикматларда: “Ҳар бир буюк шахснинг ортида аёл бор” дейилган.\nАёл киши аввало, Она сифатида қадрланади. Сарвари коинот Пайғамбаримиз Муҳаммад соллаллоҳу алайҳи васаллам ҳадиси шарифда:\nяъни: “Жаннат – оналар оёғи остидадир”, – деб марҳамат қилганлар.\nБуюк шоир ва мутафаккир Мир Алишер Навоий ҳазратлари ушбу ҳадисни шундай баён этган эканлар: “Жаннат равзасию боғлари оналар оёғи остидадир, лекин равзани кўрмоқ ва ундан баҳраманд бўлмоқ бахтига эришмоқни истар бўлсанг, оналар оёғи остида тупроқ бўлишни ихтиёр қил”. Чунки оналар ёмонликни ҳеч кимга раво кўришмайди, улар дунёни тугал ва мукаммал кўришни хоҳлайдилар, фарзандлари илмли, доно, зукко ва албатта, соғлом вояга етишини, фаровон ҳаётда умргузаронлик қилишини истайдилар. Болалар бошида алла айтганларида “Тинч ухла, тинчинг ҳеч қачон бузилмасин!” дея ният қиладилар. Демакки, ҳар бир гўдак туғилган хонадонда аёллар тинчлик ва хотиржамлик учун айтиладиган энг ёрқин, гўзал ва бетакрор тириклик қўшиғи – аллани куйлайдилар.\nИслом шариати аёл зотини улуғлаб, уни эрига вафодор ва ёрдамчи, фарзандларга меҳрибон она сифатида қадрлайди. Аёл шаънини юқори даражага кўтариб, уни мадҳ этади ва инсонларни аёлга юксак эҳтиром ва шафқат кўрсатишга чақиради. Ҳадисда айтилганидек: Аёлларга эркаклар ўз туғишган опа-сингиллари каби муносабатда бўлишлари керак. Аллоҳ таоло Анкабут сурасининг 8-оятида хабар бериб шундай дейди :\nوَوَصَّيْنَا الْإِنْسَانَ بِوَالِدَيْهِ حُسْنًا …\nяъни: “Биз инсонни ота-онасига яхшилик қилишга буюрдик…”.\nАллоҳ таоло бошқа бир ояти каримада ота-онага яхшилик қилишни буюрар экан, айниқса онанинг ҳомиладор бўлиш даврини машаққат билан ўтказиши ва уни дунёга келтириб, эмизиб, катта қилишдаги қийинчиликларга бардош бериши ҳақида хабар бериб бундай дейди:\nяъни: “Биз инсонга ота-онасини (рози қилишни) буюрдик. Онаси уни заифлик устига заифлик билан (қорнида) кўтариб юрди. Уни (кўкракдан) ажратиш (муддати) икки йилда (битар). (Биз инсонга буюрдикки) “Сен Менга ва ота-онангга шукр қилгин! Қайтишлик Менинг ҳузуримгадир”.\nМуҳтарам жамоат! Онанинг ҳурмати ва даражаси нақадар улуғ ва катталиги ҳақида жаноб Пайғамбаримиз (с.а.в.)дан бир қатор ҳадиси шарифлар ривоят қилинган. Жумладан, Абу Ҳурайра (рз.)дан ривоят қилинади, бир киши ҳазрат Расул Акрам (с.а.в.) ҳузурларига келиб: “Эй Аллоҳнинг расули! Менинг чиройли муомала қилишим учун инсонларнинг қайси бири ҳақлироқ?”, – деб сўраганида, у зоти шариф: “Онанг”, – дедилар. “Ундан кейин ким?”, – деди. “Онанг”, – дедилар. “Кейин ким?”, – деди. Яна: “Онанг”, – дедилар. “Кейин ким?”, – деди. “Отанг”, – дедилар (Имом Бухорий ва Имом Муслим ривоятлари).\nҲадиси шарифда оналарнинг юқорида тилга олинган ҳомиладорлик, туғиш ва эмизиб бола боқиш давридаги қийинчилик, азоб ва машаққатлари учун уч босқичдаги ҳолатига мувофиқ “Онанг”, – дейилиши оналаримизга ҳар қанча ҳурмат ва иззат кўрсатилса ҳам кифоя этмаслигига далолат қилади.\nБошқа бир ҳадисда она ким бўлишидан қатъий назар унга силаи раҳм қилиш, меҳрибончилик кўрсатиш ва ҳурмат қилиш вожиблиги айтилган. Асмо бинти Абу Бакр (рз.)дан ривоят қилинади, ҳазрат Расулуллоҳ (с.а.в.) замонларида менинг ҳузуримга мушрика онам келди. Мен ҳазрати Расулуллоҳ (с.а.в.)дан:\n“عَنْ أَسماء بنت أبي بكر رضي الله عنهما قالت: قَدِمَتْ عَلَيَّ أُمِّي وهي مُشْرِكَةٌ فيِ عَهْدِ رسول الله صلى الله عليه وسلم فَاسَْتَفْتَيْتُ رسول الله صلى الله عليه وسلم، قلتُ: إِنَّ أمِّي قَدِمَتْ، وهي رَاغِبَةٌ أَفَاصِلُ أُمِّي ؟ قال: نعم، صِلِى أُمَّكِ”\nяъни: “Онам мендан бир нарса умидида уйимга келибди. Унга силаи раҳм юзасидан эҳсон қилсам бўладими?”, – деб сўрадим. У зоти бобаракот: “Ҳа, онангга силаи раҳм қилавер”, – дедилар (муттафақун алайҳи).\nҲа, ота-она, хусусан меҳрибон ва мушфиқ онанинг фарзандда ҳаққи кўплигини яхши биламиз. Бунга Ибн Можа Абу Умомадан ривоят қилган қуйидаги ҳадиси шариф мисол бўла олади. Бир киши ҳазрат Расул Акрам (с.а.в.)дан ота-онанинг фарзанддаги ҳаққи тўғрисида сўради. Ул зот жавоб бериб:\n” هُمَا جَنَّتُكَ وَ نَارُكَ “\nяъни: “Ота-она сенинг жаннатинг ёки дўзахингдир (яъни, уларни рози қилсанг жаннатга кирасан, агар уларни ранжитадиган бўлсанг дўзахга равона бўласан”, – деб жавоб бердилар.\nМуҳтарам жамоат! Тарихдан маълумки, буюк солиҳа аёлларнинг ҳаётларига назар ташласак, улар эрларига қанчалик ёрдам берганларини, эр-хотинлик ҳаётидаги барча юмушларни ихтиёрий равишда, чин ихлос билан адо этганларини кўрамиз. Ҳазрат Расул Акрам (с.а.в.) қизлари Фотимаи Заҳро эрлари Ҳазрат Али (к.в.)нинг уйларидаги барча хизматларни адо этишни ўзларига шараф деб билганлар. У зотнинг бу гўзал сифатлари барча замон ва маконлардаги ҳамма муслима аёлларга намуна бўлди. Шунингдек, Ҳазрат Абу Бакр (рз.)нинг қизлари, Зубайрнинг хотини Асмо бинти Абу Бакр эрларига хизмат қилиш ва рўзғор юмушларини бекаму кўст бажаришдан асло чарчамаганлар.\nАёл эрининг оилавий ишларида ёрдамчи сифатида унга кўмакчи бўлиш билан бирга оила, фарзанд тарбияси каби ишларда масъул. Оқила аёл бека бўлган оилада дўстлик, иноқлик ва муҳаббат ришталари мустаҳкамланади ҳамда оила аъзоларининг барчалари саодат, ҳузур-ҳаловат ва фаровонликда яшайди.\nҲозирги замон мусулмон аёли нафақат ижтимоий ҳаётда, балки илм-маърифат, маънавият ва маданият соҳаларида ҳам камолотга эришиш орқали эрига мухлис, солиҳа, вафодор аёл, фарзандларга меҳрибон она, ҳамма ишни эплайдиган уддабурон бўлиши лозим.\nДинимиз таълимоти эркакларга ўз аёллари билан хушмуомала бўлиб ҳаёт кечиришни буюради. Бу ҳақда Аллоҳ таоло амр этиб бундай дейди:\nяъни: “…Улар билан тотув турмуш кечирингиз. Агар уларни ёмон кўрсаларингиз, (билиб қўйингки,) балким сизлар ёмон кўрган нарсада Аллоҳ (сизлар учун) кўпгина яхшилик пайдо қилиши мумкин”.\nСарвари коинот Пайғамбаримиз Муҳаммад соллаллоҳу алайҳи васалламдан ривоят қиладилар:\n” خَيْرُكُمْ خَيْرُكُمْ لِأَهْلِهِ وَأَنَا خَيْرُكُمْ لِأَهْليِ “\nяъни: “Сизларнинг ичингиздаги энг яхшингиз ўз аҳли аёлига нисбатан яхши муносабатда бўлганидир. Мен эса ўз аҳлимга сизлардан кўра яхшироқ муносабатдаман”.\nМуҳтарам азизлар, шарқда қадим-қадимдан оила муқаддас даргоҳ саналган. Агар оила соғлом ва мустаҳкам бўлса, маҳаллада тинчлик ва ҳамжиҳатликка эришилади. Зеро, оила фаровонлиги – миллий фаровонлик асосидир. Оила ҳақида сўз юритар эканмиз, аввало, кўз ўнгимизда Она сиймоси шаклланади. Нима деганда оила муқаддаслигини таъминловчи биринчи омил – Она, аҳли аёлнинг покизалиги, оқилалиги, меҳру муруввати, садоқати ва вафодорлигидир.\nОилада аёл кишининг ўрни деганда фахр билан айтамизки, бугунги кунда ҳам ўзбек оилалари, хусусан оналаримиз, аёлларимиз оиланинг соғлом иқлими, оила бағрида фарзандларини эл-юртининг муносиб ўғил-қизлари, Ватанининг ҳақиқий содиқ фуқароси бўлиб вояга етишларига жон куйдирмоқдалар.\nШуни мамнуният билан айта оламизки, Аллоҳга шукрки, мамлакатимизда аёл зотининг ҳурмат, эҳтироми ва нуфузини, хотин-қизларнинг турли жабҳа ва йўналишларда қилаётган ишларини муносиб баҳоланади ва қадрланади, ҳар қайси хонадоннинг уй бекаси бўлмиш опа-сингилларимизнинг оғирини енгил қилишга доимий равишда алоҳида эътибор қаратилади. Шунинг учун ҳам мамлакатимизда “Аёллар йили”, “Соғлом она ва бола йили” деб номланиб, унинг асосида қабул қилинган Дастурлар орқали оилада меҳр-муҳаббат ва ўзаро ҳурмат муҳити, оналикни муҳофаза қилиш, она ва бола саломатлигини мустаҳкамлаш, хотин-қизлар ўз иқтидорини рўёбга чиқариш учун ҳамда кундалик рўзғор юмишларини енгиллаштириш бўйича зарур шароитлар яратиб келинмоқда.\nКелаётган ҳафтада бир кун борки, у ҳам бўлса 8 март куни. Бутун дунё халқлари аёл ҳуқуқи ва ҳурматини жойига қўйиш мақсадида бир йилда бир кунни оналаримиз, опа-сингилларимиз ва турмуш ўртоқларимиз учун ажратиб кўнгилларини бир кўтариб қўяйлик деган мақсадда, яъни яхши мақсадда байрам куни деб белгилаб қўйилган. Бинобарин, буни тўғри қабул қилиб, бу кунни байрамона кайфият билан ўтказишлигимиз мақсадга мувофиқ бўлади.\nАллоҳ таоло барчаларимизни ота-она ризосини топишга, кекса ва табаррук момоларимиз, онахонларимизни эъзозлашга ва уларнинг дуоларини олиб, уларни хизматида қоим туришга, ота-оналаримизни, опа-сингилларимиз, аёлларимиз, қизларимизни ҳар вақт эъзозлаб, ҳурмат қилишга, уларга меҳрибонлик ва мурувват қанотини ёзишга муваффақ айласин! Омин.\n← “Хожа Бухорий”да устозлар ва толиби илмлар билан учрашув


Бўка туманида Бешта ташаббусни жорий қилиш бўйича платформа яратилди\nДавлатимиз раҳбари илгари сурган Бешта ташаббус доирасида Бўка тумани марказида Маданият ва маърифат экопарки барпо этилди. Президентимиз ушбу истироҳат боғига ташриф буюриб, ёшлар учун яратилган шароитлар билан яқиндан танишди.\nШавкат Мирзиёев боғдаги кутубхонани кириб кўрди.\n- Ҳудудларга китоб етказиб бериш яхши. Лекин уларни ўқиш, ўқитиш етарли даражада эмас. Болаларимизни боғча ёшидан, бошланғич синфлардан кичик-кичик китобларга ўргатиш, шу орқали уларни китобсевар этиб улғайтириш зарур. Шундагина жамиятимизда китобхонлик муҳити шаклланади, бошқалар ҳам китоб ўқишга қайтади, - деди давлатимиз раҳбари.\nЎзбекистон Миллий кутубхонаси билан ҳамкорликда илмий ёндашувлар асосида китоб ўқитиш методикаси ҳамда қайси ёшда қандай асарларни ўқиш бўйича тавсиялар ишлаб чиқиш зарурлиги таъкидланди. Боғда бутун йил давомида ранг-баранг маданий тадбирлар ва маҳаллалараро мусобақалар ўтказиш, ўқувчиларнинг ёзги таътилини мазмунли ташкил этиш бўйича топшириқлар берилди.


Ҳабиб Нурмагомедов ва Али Абдулазиз.\nФото: «Спорт РИА Новости»\nUltimate Fighting Championship (UFC)нинг енгил вазнда чемпиони Ҳабиб Нурмагомедовнинг менежери Али Абдулазиз COVID-19 билан касалланди. «Вести» хабарига кўра, бу ҳақда унинг ўзи «Instagram»да ёзди:\n«Дўстлар, ҳамкасблар, менга COVID-19 ташхисини қўйишди, ҳозир касалхонада даволаняпман. Буни ёзишдан мақсадим шуки, мен билан яқин мулоқотда бўлган барча эҳтиёт чораларини кўрсин».\nЭслатиб ўтамиз, Ҳабиб Нурмагомедов бугун, 24 октябрь куни ўз чемпионлик камарини учинчи марта ҳимоя қилиш учун америкалик Жастин Гэтжига қарши жанг ўтказади. Мусобақа Тошкент вақти билан 19:30 да бошланади. Асосий жанглар тахминан 23:00 дан старт олади.\nҲабиб Нурмагомедов коронавирус менежер


"МТС Ўзбекистон" лицензиясиз қолиши мумкин\nЎзбекистон Давлат алоқа инспекцияси 25 июн куни Россиянинг МТС ширкатининг Ўзбекистондаги шўъба корхонаси Ўздунробита компаниясини бу ҳақда огоҳлантирди. “Ўздунробита” бошқарувидаги манбанинг айтишича, муаммолар ширкат раҳбари Беҳзод Аҳмедов шахси билан боғлиқдир.\nЎзбекистон Давлат алоқа инспекцияси веб-сайтида 25 июн куни эълон қилинган билдиришномага кўра, “давлат инспекцияси томонидан ўтказилган мониторинг ҳамда уяли алоқа абонентларидан тушган шикоятлар таҳлили “Ўздунробита” томонидан кўрсатилаётган уяли алоқа хизматлари сифати ёмонлашиши ҳолатлари бўлганини кўрсатган”.\nБундай ҳолатлар Тошкент шаҳри, Сурхондарё, Самарқанд, Андижон, Қашқадарё, Наманган, Жиззах вилоятлари ҳамда Қорақалпоғистон Республикасида аниқлангани айтилмоқда.\nМТС ширкатининг Ўзбекистондаги шўъбаси жиддий муаммоларга дуч келаётгани ўтган ҳафта ширкат бош директори Беҳзод Аҳмедовнинг мамлакатдан қочиб кетганига оид хабарлар бўлгач, маълум бўлди.\nМаълум бўлишича, Ўзбекистон прокуратураси ва солиқ инспекцияси бир неча ой давомида “Ўздунробита” фаолиятини тафтиш қилган.\nЎзбекистон ҳуқуқ идоралари ширкат бош директори Беҳзод Аҳмедовни қаллоблик ва пул ювиш амалиëтларида айблаб Interpol орқали халқаро қидирув эълон қилди. Лекин ўтган жума куни МТС бош директори Владимир Евтушенков бу хабарларни инкор қилгач, Interpol веб сайтидан ҳам қидирувга оид хабар олиб ташланди.\nОрадан уч кун ўтиб, душанба куни Interpol Беҳзод Аҳмедовни яна халқаро қидирувга берди.\nОзодликнинг “Ўздунробита” бошқарувидаги манбасининг айтишича, алоқа инспекцияси душанба куни эълон қилган огоҳлантирув ҳам абонентлардан тушган шикоятлар ёки ускуналарнинг ноқонуний ишлатилгани эмас, прокуратура тафтиши ва Беҳзод Аҳмедов шахси билан боғлиқ.\n“Яқинда бу хусусда текширув ўтказилди, қонунбузарликлар ёки бошқа камчиликлар топилмади. Бу ҳаммаси солиқ идоралари ўтказган текширув билан боғлиқ”, деди суҳбатдошимиз.\nУнинг айтишича, Беҳзод Аҳмедов ҳозирда Ўзбекистонда ва ширкат бош директори лавозимида қолмоқда.\n“Ўздунробита” мулозими ширкатнинг ҳуқуқ-тартибот идоралари томонидан тафтиш қилингани, вужудга келган муаммолар ва Беҳзод Аҳмедовга нисбатан таъқиблар бошлангани хусусидаги саволимизни жавобсиз қолдирди.\nБироқ Беҳзод Аҳмедовнинг қаерда эканига оид бир-бирига зид хабарлар бор. Баъзи манбалар унинг мамлакат ташқарисида қолаётганини айтмоқда.\n“Ўздунробита” ширкати 1991 йилда фаолият бошлаган. Унга асос солган тадбиркорлардан бири Санжар Умаровдир. 1990 йиллар охирларида ширкат Ўзбекистон президентининг тўнғич қизи Гулнора Каримова назоратига ўтган. 2004 йилда эса у “Ўздунробитани” Россиянинг МТС компаниясига 212 миллион АҚШ долларига сотган.\n2005 йил Андижон воқеаларидан кейин мухолифат партиясини тузган Санжар Умаров орада 4 йил қамоқда ўтириб чиққач, берган интервьюларидан бирида 90 йиллар охирларида Гулнора Каримова уни “Ўздунробита” ширкатидан сиқиб чиқарганини иддао қилган эди.\n“Ўздунробита” алоқаси Ўзбекистоннинг 94 фоиз ҳудудини қамраб олган ва қарийб 10 миллион абонентга эгадир.\nБеҳзод Аҳмедовни таниган ва воқеани кузатаётган манбалардан бирининг тахминига кўра, “Ўздунробита” атрофидаги муаммолар ортида ширкатни яна ўз назоратига олмоқчи бўлган Гулнора Каримова турибди.\n“Телекоммуникацион ширкатларнинг бозор нархи белгиланганда мижозлари сони ўртача 1000 доллар ҳисобланади. Бугун “Ўздунробита”нинг 9 миллион абоненти борлиги ширкатнинг бугунги қиймати қарийб 9 миллиард доллар эканини англатади. Ўзбекистондаги нархлар уч баробар камроқ бўлиши эҳтимолини инобатга олсангиз ҳам, “Ўздунробита”нинг бугунги қиймати камида 3 миллиарддир. Бир неча йил аввал ширкатни 200 миллион долларга пуллаган Гулнора катта хатога йўл қўйганини англаган ва ўйин қоидасини бузиб бўлса ҳам, кўп миллиардлик компанияни яна ўз назоратига олмоқчи кўринади”, дейди Озодлик билан шахси сир қолиши шарти билан гаплашган манба.


Самолёт юкхонада унутиб қолдирилган юкчи сабабли фавқулодда қўнишга мажбур бўлди\n06:52 / 03.10.2016\nЛиссабон аэропортининг расмий вакили Руи Оливейра журналистларга Angola Airlines авиакомпанияси самолёти 1 октябрда маҳаллий вақт билан соат 10:00 да учиб кетганини маълум қилган. Самолёт Портодан Луандуга учиб кетаётган бўлган. Самолёт ҳавога кўтарилгандан тахминан бир соатдан кейин Портода юкчилардан бири йўқолиб қолгани аниқлангач фавқулодда қўнишга мажбур бўлган.\nСамолёт қўнгач, эркак юк бўлимида совқотган ҳолатда тирик топилган. Маълум қилинишича, юкчи шифохонага олиб кетилган. Айни вақтда унинг ҳолати барқарор дея баҳоланмоқда.


Ёшлар - келажагимиз 02.06.2020 01:55\n«Ўзавтосаноат» АЖ қошида ташкил этилган “Research and Development Center” ишланмалар маркази мутахассислари Тошкент шаҳридаги Турин политехника университети (ТПУ) талабалари билан биргаликда, прототип устида мутахассислари иш олиб боришган.\nЖамият ахборот хизматининг хабар беришича, аппаратни ишлаб чиқиш муаллиф чизмаларини яратиш, дизайнни моделлаштириш ва бевосита аппаратнинг ўзини ТПУ лабораторияси базасида йиғишни ўз ичига олди.\nУнинг прототипи гипоаллерген материаллардан ясалган бўлиб, бу эса ўз навбатида аппаратни осон дезинфекциялаш имконини беради. Унинг техник характеристикалари ўз ичига намлик, босим, кислород ва ҳарорат даражаси сенсорларини олади – уларнинг кўрсаткичлари аппарат хотирасида сақланиб қолади. Бундан ташқари, аппарат тозалаш тизими билан таъминланган – ишланган ҳаво фильтр орқали ўтади, уни алмаштириш қийинчилик туғдирмайди.\nЭнергияда узилиш бўлганда ҳам жиҳоз ишлайверади. Бунинг учун ўпкани сунъий вентиляциялаш аппарати прототипи узлуксиз озуқа манбаи билан жиҳозланган, у аппаратнинг камида бир соат ишлашини таъминлайди.


Virtuali-Tee футболкаси одам анатомиясини ўрганишда ёрдам беради\n18:59 / 03.03.2016\nKickstarter сайтида одам анатомияси ҳақида кўпроқ маълумот олишга ёрдам берувчи ғаройиб Virtuali-Tee номли футболкага маблағ йиғиш ўтказилмоқда. Агар смартфон камерасини шу футболкани кийган одамга йўналтирилса, унинг ички органларни кўриш мумкин. Бундай ташқари, экранда статик тасвир эмас, балки анимация кўрсатилади. Унинг ишлаш жараёни жуда оддий – футболка устига махсус сурат туширилган бўлиб, уни махсус дастур ўқиганда ички органлар тасвири экранга чиқади.\nДастурчилар Virtuali-Tee футболкаси билан бирга тўлдирилган ва виртуаллаштирилган реаллик технологияларидан ҳам фойдаланишмоқда. Масалан, VR-гарнитураси смартфон камераси очилиб тақилса, “рентген кўриш” қобилиятига эга бўлиб, унда инсоннинг ички аъзоларини кўришингиз мумкин.\nСмартфон ёки планшет экранидаги тасвир устида ишлаш имконияти ҳам мавжуд. Мисол учун, томирларда қон қандай оқаётганини кўриш мумкин.\nVirtuali-Teeга Kickstarterда 18 фунт стерлингига буюртма беришингиз мумкин.


НОМУС - 24 Ноября 2013 - www.BePuL.NeT\nГлавная » 2013 » Ноябрь » 24 » НОМУС\nМузаффар ака машинасининг узоқ чўзилган сигнализациясини эшитиб уйғониб кетди. Мушук ўлгур яна балонга суйкаланибди-да, деб қўйди ўзича. Сўнг хўрознинг узоқ қичқириғи эшитилди. Ётган жойида калима қайтарди. Ёруғ дунёни яна бир марта кўргани учун Аллоҳга шукрлар айтди. Шифтда кеча ёнишдан қолган, муаллақ осилиб турган лампочка кўзига хунук кўриниб кетди. Ўрнидан туриб, ташқарига чиқди. Ҳаво этни жунжиктирадиган салқин… Майин эсаётган шабадага бардош беролмай чирт узилаётган барглар Музаффар аканинг шундоққина оёғи остига келиб тушарди. Осмон ҳар доимгидай қуёшни чорлаётир… Музаффар ака секин хўрсиниб қўйди. Жим-житлик ҳукм сурарди. Ҳар тонг ҳовлининг у ер бу ерида ивирсиб юрадиган хотини эркатой фарзанди Гулойдан хабар олиш учун шаҳарга кетган.\nГулой оилада бешинчи фарзанд. Музаффар ака ўғли бўлмаганлиги учун бу қизини худди ўғлидек кўрар, уни ўғил бола бўлиб туғилади, деб кутишган эди. Мана ҳаш-паш дегунча орадан 17 йил ўтиб, у ҳам кап-катта қиз бўлиб қолибди. Опаларининг ҳаммаси турмушга чиқиб кетишган.\nГулой бир қарашда жуда чиройли, одамларни ўзига мафтун эта оладиган қиз. Шўхлик, гапга чечанлик унинг табиатига мутлақо ёт, аммо унинг чеҳрасидан ўзига ишонувчанлик, мағрурлик, гапларидан эса бир сўзлилик, чўрткесарлик, анчагина қўрслик ҳам яққол сезилиб турарди.\nГулой институтга давлат гранти асосида ўқишга кирганидан сўнг, 1-курсни тугатар тугатмас уйига таниш-билиш, қўни-қўшни, қариндош-уруғлардан совчилар кела бошлади. Музаффар ака мана шу пайтларда алланечук бўлиб кетар, қизини ҳеч кимга узатгиси келмасди. Афтидан, нияти ичкуёв қилиш эди. Бу ҳам тўғридир, ахир уларнинг ҳам еб-ичари, ётар-турари бор дегандай…\nОнаси Гулойга уйга совчилар келаётгани дарагини айтганда, Гулой бир сўз билан "Ўзим биламан қачон эрга тегишни, ҳозир ўқишим керак”, деди. Онаси шу-шу бу ҳақда гапирмади.\nГулой уйга келиб-кетиб юрди. Шаҳар шароитига тезда мослашиб кетди. Бу ерда биров биров билан иши йўқ, маҳалланинг аёллари ғийбат қилишмайди, ўзинг хоҳлаган ишни қиласан, деб ўйлади ўзича. Тез орада замонавий қўл телефони ҳам олди. Аслида ҳамма бало мана шу матоҳдан бошланди.\nНархи фалон пул бўлган қиммат телефон Гулойга жуда қимматга тушди. Дугоналари айтган "ижтимоий тармоқлар”нинг биридан дўстлар орттира бошлади. Икки ҳафта деганда юзлаб сайтдош дўстлари билан танишди. Буни қарангки, оз муддат ичида бир йигит билан жуда яқин муносабатда бўлиб кетди. У билан туну кун интернетда бемалол суҳбатлашарди, дардлашарди. Эрта-ю кеч қўлидан телефон тушмас, топган пулини интернет учун сарфлар, ўқиш эса ўлда-жўлда бўлиб қолиб кетарди. …\n- Алло, ассалом.\n- Ҳа, зўрман. Ўзингиз тузукмисиз, Азамат?\n- Яхши. Бугун қачон борай?\n- Ҳар доимги вақтда.\nГулой кеч бўлди дегунча, кўчага чиқиб кетадиган одат чиқарди. Хонадош қизлар қанча танбеҳ беришса ҳам кор қилмади. Уйимдагилар билади, деб туриб олди. Қизлар беҳуда жанжал чиқариб нима қиламиз дейишиб, етти ёт бегона эмасми, қўл силташди. Уни кутиб ухлаб қолишар, баъзан унинг қачон уйга келганини ҳам пайқашмасди. Бора-бора улар эшикни ичкаридан қулфлаб ётадиган бўлишди. Бу Гулойга яхшигина баҳона бўлди. Кун кетидан кунлар ўтиб кетаверди… Гулойнинг Азамат билан муносабатлари янада чуқурлашиб кетди.\n- Алло, илтимос телефонни қўйманг, эшитинг, дея ялинди Гулой.\n- Хўш, - деди йигит.\n- Нима деган одам бўлд…\nГулойнинг гапи тугар тугамас йигит бақириб кетди:\n- Агар яхши қиз бўлганингда танимаган-билмаган одамингга телефон номерингни берармидинг? Ҳатто исмимни билмайсан. Азамат акамиш, йигитимиш. Нима энди сенга уйланишим керакми? Нима бўлган бўлса, ўзингга ўзинг қилдинг. Яна телефон қилиб, безовта қилсанг бундан баттариям бўлади…\nГулой бу гаплардан довдираб қолди. У ҳеч кимга гапирмай, кўрпа-тўшак қилиб ётиб олди. Ўқишга ҳам бормади. Ўзига ўзи уввос солиб йиғлар, яна тинчланарди. Унинг хаёлидан нималар кечди экан, бу бизга қоронғу… Хонадош қизлар Гулойнинг аҳволи ҳақида ота-онасига хабар беришди. Музаффар ака қизидан хавотир олиб, кеч бўлса-да хотини билан машинада йўлга чиқди. Унинг кўнгли хижил. Она эса ўзини қўярга жой тополмай қолган.\nМузаффар ака машина тезлигини оширгандан оширди. Кечаси соат 11 дан ошибди, яна ярим соатлик йўл бор, деб пичирлаб қўйди… У нафақат ярим соатда, ярим кунда, ярим йилда ҳам қизи Гулойни кўргани етолмади… Машинанинг ғийқиллаган, тасир-тусур овози табиатга заррача таъсир этмади. Бутун бир автоҳалокат натижасида фақатгина бир муддат шовқин кўтарилди-ю, яна тинчиди. Гўё табиат бу ҳалокатдан жуда-жуда хурсанд. Агар Музаффар ака қизининг аҳволидан хабардор бўлганида эди, балки Гулойни ўз қўллари билан бўғиб ўлдирар, номусга чидаёлмай мана шу бугунги автоҳалокатга мингдан-минг рози бўлар эди.\nОрадан йиллар ўтди. Гулой эса ҳамон одамлар наздида "қари қиз” бўлиб, шаҳарда бир ўзи "мазза” қилиб яшаб юрибди. Ахир уни тергайдиган ота-онаси, ғийбат қиладиган қўшнилари ёнида йўқ эди.\nМуаллиф: Нафиса ТОШТЕМИРОВА\nКатегория: HIKOYALAR / ХИКОЯЛАР | Просмотров: 518 | Добавил: Bepul_net | Теги: HAYOTIY HIKOYALAR, хикоя, Hikoya, ХАЙОТИЙ ХИКОЯЛАР, хикоялар, хадислар, bo'lgan voqealar, Hikoyalar, булган вокеалар, xadislar | Рейтинг: 0.0/0


Ислом ҳазораси | Azon.uz - Ахборот-таҳлилий портал\n623 19:00 24.07.2020\n(Охири, бошланиши бу ерда)\nПойтахтлар ва катта шаҳарлар\nАгар тўртинчи ҳижрий ёки ўнинчи милодий асрдаги Ислом олами ва Ғарб олами шаҳарларига тезкор назар ташлаб чиқилса, бу икки олам ўртасидаги катта фарқни кўриб ҳайратга тушади киши. Ҳаёт, қувват ва ҳазора билан тўлиб-тошган Ислом олами билан ҳаёт, илм ва ҳазоранинг изи йўқ Ғарб оламида кўрилганлар даҳшатга солади.\nПофес ва Ромбонинг умумий тарихида қуйидагилар келтирилади: «Англо-саксон Англияси еттинчи милодий асрдан ўнинчи асргача бошқа мамлакатлар билан алоқаси йўқ камбағал давлат эди. Унинг манзараси қўрқинчли, кўримсиз бўлиб, уйлари сайқалланмаган (ишлов берилмаган) тошлардан кўтарилиб, лой билан мустаҳкамланарди. Уйларнинг тирқишлари тор бўлиб, яхши ёпилмасди. Отхона ва оғилхоналарда туйнук йўқлигидан мамлакатнинг ягона даромад манбаи бўлган чорва моллари ва от-уловлар такрор-такрор турли касаллик ва ваболардан қириларди. Одамлар ҳам жой ва амният борасида ҳайвонлардан қолишмасди. Масалан, қабила бошлиғи ўз кулбасида оиласи, хизматкорлари ва уларга алоқадор кишилар билан бирга яшарди. Барчалари ўртасида ўчоқ бўлган катта хонада ўлтиришар, шифтдаги мўри яхши очилмаганидан хонани тутун босиб кетарди. Ҳаммалари бир хонтахтада овқатланишар, хўжайин ва унинг яқинлари дастурхоннинг бир томонида ўтиришарди. У пайтларда вилкани билишмасди, қадаҳлар ушлашга ноқулай эди. Дастурхондагилар қадаҳнинг тагини ё қўллари билан ушлаб туришар ёки уни бир кўтаришда бўшатишарди. Кечқурун хўжайин овқатга тўйиб, шаробга бўкиб олгандан кейин ўз хонасига чиқиб кетарди. Сўнг хонтахта ва тахтасупалар кўтарилар ва ушбу хонада йиғилганлар ерда скамейкаларда чўзилишарди. Улар ётаётганда қурол-яроғларини бошларига қўйиб олишарди. Чунки ўғрилар шу қадар журъатли бўлиб қолишгандики, одамлар тўсатдан ашёларини олдириб қўймаслик учун доимо ҳушёр туришлари лозим эди.\nМана шу замонларда Европа қуюқ ўрмонлар билан қопланганди. Деҳқончилик борасида анча орқада қолиб кетилганди. Шаҳарлар атрофидаги кўпгина ботқоқлардан ёмон ҳидлар тарқарди. Париж ва Лондондаги уйлар ёғоч ҳамда похол ва қамиш аралаштирилган лойдан қуриларди. Уларда ташқарига очиладиган деразалар ва иситиладиган хоналар бўлмасди. Улар уй жиҳози нима эканини билишмасди. Ерга тўшаладиган похолдан бўлак жиҳозлари ҳам йўқ эди. Тозалик ва покизалик ҳам уларга ёт эди. Ҳайвонларнинг ичак-чавоқлари ва ошхона чиқиндиларини уйларининг олдига ташлашарди. Улардан эса жуда бадбўй ҳидлар тараларди. Эркаклар, аёллар ва болалардан иборат катта бир оила ҳам битта хонада ётарди. Бу хонада кўпинча улар билан бирга уй ҳайвонлари ҳам паноҳ топишарди. Кишиларнинг тўшаклари похол қоплама устидан қилинган жун кигиз бўларди. Кўчаларда на ўзан, на сарой ва на чироқлар бўларди».\nҒарб ўрта асрлардан то ўн биринчи асргача худди шундай ҳолда бўлган. Буни уларнинг тарихчилари эътироф қилишади. Бу кўринишни унутиб қўймасдан олдин тезда Шарққа, унинг Қуртуба, Ғарнота, Ишбилийя, Бағдод ва Дамашқ каби пойтахт ва шаҳарларига юз бурайлик. Қани кўрайлик-чи, бу шаҳарлар ва уларнинг ҳазораси қандай бўлган экан? Ҳозир Европага қўшни бўлган Андалус шаҳарларига сайр қилиб, саёҳатимизни Қуртубадан бошлайлик. Ундаги ҳамма нарсага эмас, фақат ташқи кўринишигагина назар ташлаш кифоя.\nУмавий Абдурраҳмон Учинчи замонида Қуртуба мусулмон Андалуснинг пойтахти бўлганди. Тунлари кўчалар чироқлар билан ёритилар, йўловчи ўнлаб мил (ўн олти километр) юрса ҳам, ушбу ёруғлик тугамасди. Шаҳарнинг кўчаларига тош ётқизилган, ахлатлари бетўхтов тозалаб туриларди. Атрофи қуюқ боғ-роғлар билан ўралганидан, шаҳарга келаётган одам унга етгунча бир неча соат боғ-бўстонлардан ўтарди. Шаҳар аҳолиси бир миллион эди. (Ваҳоланки, ўша пайтда Европанинг энг катта шаҳрида ҳам йигирма беш мингдан ортиқ аҳоли яшамасди). Ҳаммомларининг сони тўққиз юзта, уйларининг сони 283000 (икки юз саксон уч минг), қасрлари саксон мингта ва масжидлари олти юзта эди. Шаҳарнинг айланаси саккиз фарсах (яъни, ўттиз минг метр) бўлган. Ўқиш-ёзишни ҳамма билган. Унинг шарқий томонида бир юз етмишта аёл кўфий хат билан мусҳаф ёзарди. Саксонта мадраса бўлиб, унда камбағаллар бепул ўқишган. Элликта шифохона беморларга текинга хизмат кўрсатган. Марказий масжид эса ҳалигача санъат ва бунёдкорликнинг ўлмас намунаси дея тан олинади. Мезанасининг узунлиги қирқ газ бўлиб, чиройли қуббаси нақшинкор ёғоч тиргакка ўрнатилган. Масжид турли мармарлардан шахмат тахтаси шаклида ясалган бир минг тўқсон учта устун устига қурилган. Унда узунасига ўн тўққизта, энига эса ўттиз саккизта саҳна мавжуд эди. Кечаси масжид тўрт минг етти юзта чироқ билан ёритиларди. Бу чироқларга йилига йигирма тўрт минг қадоқ мой сарфланган. Унинг жанубий томонида бронза билан зийнатлаб, жуда гўзал ясалган ўн тўққизта эшикни кўриш мумкин. Фақат ўртадаги битта эшик тилла билан безалган.\nШарқий ва ғарбий томонларида ҳам худди шунга ўхшаш тўққизта эшик мавжуд. Меҳробини таърифлашга эса, француз тарихчисининг сўзини келтириш кифоя: «Башар кўзи тушган энг гўзал нарса удир. Уникидек безак ва ҳашаматни ва на эски ва на янги асарларда кўриш мумкин». Қуртубада яна санъати ва ажойиботлари билан тарихда абадий қолган Аз-Заҳро қасри бор. Уни турк тарихчиси Зиё Пошшо шундай таърифлайди: «У замонасининг шундай ажойиботи эдики, Аллоҳ борлиқни яратганидан бери бирор бинокорнинг хаёлига ундай бинони қуриш келмаган, ақл яралгандан бери бирор муҳандиснинг калласига уникидек чизма чизиш келмаган. Унинг қуббаси 4316 та бир хил нақш солинган турли мармар устунлар устида эди. Ерига эса турфа ранг мармар бўлаклари жуда гўзал шаклда ётқизилганди. Деворлари тилла ранг ложувард лавҳлар билан безалганди. Залларида мусаффо сувли булоқлар бўлиб, оқ мармардан турли шаклларда қурилган ҳовузларда халифанинг залидаги ҳовузга келгунча бир кўриниб, бир кўринмай оқарди. Ушбу ҳовузнинг ўртасида бошига марварид илинган тилла ғоз ўрнатилганди. Унинг сувида мингларча тур балиқлар бўлиб, уларнинг кўплиги шу даражада эдики, ҳовузга бир кунда ўн икки минг бўлак нон ташланарди».\nАз-Заҳрода «Қасрул-хилафа» деб номланган бино бўлиб, унинг шифти ва деворлари тилладан ва турли рангларда товланадиган мармарлардан қурилганди. Унинг ўртасида симоб тўлдирилган улкан ҳовуз бор эди. Бинонинг ҳар томонида саккизта эшик бўлиб, улар тилла қадалган абнус дарахтидан ясалганди. Қуёш ушбу эшиклардан кириб, нурини бино ўртаси ва деворларига таратарди. Бундан кўзни қамаштирадиган ёруғлик ҳосил бўларди. Халифа Носир агар аҳли мажлисидан бировни қўрқитмоқчи бўлса, хизматкорлардан бирига имо қилиб қўяр, у ўша симобни қимирлатарди. Шунда бинода чақмоқнинг нуридек ёруғлик пайдо бўлар, бундан қалбга ваҳима тушар, ҳатто мажлисдагилар симоб ҳаракатда экан, бинони учиб кетаётгандек хаёл қилиб саросимага тушишарди. Қасрни қуюқ дарахтзорлар ва кенг майдонлар ўраб турарди. Бундан ташқари ушбу ажойиб бинони баланд деворлар иҳота этганди. Унда уч юзта ҳарбий минора бўлганди.\nАз-Заҳро халифанинг саройини, амирлар саройини ва ҳарамни ўз ичига оларди. Шунингдек, унда подшоҳ ўтирадиган катта зал бўлиб, у улкан майдондаги хос ерга жойлашганди. Қуббасининг томи тилла ва кумушдан ишланган бўлиб, қози Мунзир ибн Саъид Қуртуба жомесидаги катта бир йиғинда халифанинг бу ишини танқид қилгани учун уни бузиб, ғиштдан қайта тиклашганди. Яна Аз-Заҳрода саноат ва асбобсозлик корхоналари ҳам мавжуд эди. Қурол-яроғ ишлаб чиқарувчи, зийнат учун тақинчоқлар ясовчи, меъморчилик ва бошқа саноат корхоналари шулар жумласидандир.\nАз-Заҳрони қуриш учун тўрт йил вақт кетди. Бир кунда ерга ётқизилганидан ташқари олти минг дона харсанг тошга ишлов берилди. Ҳар куни ўн мингдан зиёд ишчи ва бир минг тўрт юз улов меҳнат қилди. 275 тонна оҳак ва гипс ташилди. Аз-Заҳро жомесининг қурилишида мингта энг уста ҳунарманд; жумладан, 300 бинокор, 200 дурадгор ва 500 мардикор, турли ҳунар эгалари ишлашди. Унинг биноси мисли кўрилмаган суръатда, қирқ саккиз кун ичида битди.\nМана шу улкан қасрда халифа Мустансир 351 ҳижрий йилда масиҳий Испания қироли Ардун ибн Азфўншни қабул қилди. Қирол Аз-Заҳрога кирганда, унинг ҳашамати, азамати, хизматчилари, қўшини ва аслаҳаларини кўриб ҳайрону лол қолди. Унинг ҳайрати халифа Мустансирнинг мажлисига келганда, унинг атрофидаги мамлакат улуғларини, ашрофларни, забардаст уламо ва хатибларни, улуғ саркардаларни кўрганда янада зиёда бўлди. Испан қироли халифа Мустансирга яқинлашган пайтда бошидан тожини ечиб, бошяланг ҳолда халифанинг олдига келишга изнни кутиб қўл қовуштириб қолди. Сўнг халифа томон юриб, тезда саждага бош қўйди, кейин қаддини ростлаб бир неча қадам юргач, яна саждага борди. Халифанинг олдига боргунча бу амални у бир неча бор такрорлади. Етиб боргач, унинг қўлини ўпишга интилди. Халифа қўлини унга узатди. Сўнг қирол ортига тавозеъ билан орқасини қилиб қайтди ва ўзига тайёрланган жойга бориб ўтирди. Халифа уни қутлаб: «Хуш келибсиз, марҳабо, сиз тўғрингизда бизнинг фикримиз ва ҳусни қабулимиз сиз кутгандан ортиқроқдир», деди. Халифанинг ушбу қутловини таржима қилиб беришгач, қиролнинг чеҳраси очилди ва жойидан тушиб, гиламни ўпди-да, бошини кўтариб шундай деди: «Мен хўжам амирул-мўмининнинг қуллариман. У зотнинг фазлларига барча умидвор, обрўларига тилакдошдир. Ул зот мени фазл-марҳаматларига мушарраф айладилар, хизматларига ноил этдилар. Мен ҳузури шарифларига содиқ ният, холис хайрихоҳлик-ла келдим». Халифа ҳам унга жавобан шундай деди: «Сиз ҳам бизнинг ҳузуримизда хайрихоҳликка ҳақли кишидирсиз. Сизга қилган ҳадяларимиз ва миллатдошларингиз ичида фақат сизни ҳурматлашимиз сизга ҳавас келтиради, бизга мойиллигингиз фазилатини ва салтанатимиз соясида ҳимояда эканингизни англатади».\nҚуртубани қўйиб, Ғарнотага назар қилинадиган бўлса, Ҳамро қасридаги бунёдкорлик ва иморатсозликнинг буюк намунасидан лол қолинади. Ал-Ҳамро унга қараганларни ҳайратга солувчи ажойиб далил эди. Бу қаср Ғарнота шаҳрига туташган тоғ этагига қурилгандир. Қанча замонлар ўтган бўлса ҳам, ҳанузгача у сайёҳларнинг диққатини ўзига тортади ва оламнинг гўзал масканларидан саналади. Унда Ал-асвад, Ал-ухтайн, Ал-адл ва Ас-сафро номли бир неча заллар бўлган. Бу қисқа сўзлар билан Ал-Ҳамронинг васфини ўрнига қўёлмаймиз. Шунинг учун бу ўринда фаранг шоири Виктор Гюгонинг Ал-Ҳамрони куйлаб айтган сўзи билан кифояланамиз:\nО, Ал-Ҳамро! о, Ал-Ҳамро, Гўзалликда тенги йўқ танҳо. Хаёлларни қолдиргувчи лол, Фаришталар безаган маъво.\nСенсан уйғунликнинг тимсоли, Гул-безакларга кўмилган қаср. Ўхшаши йўқ малак мисоли, Шарафга буркандинг бир неча аср.\nКумушсимон нурлари Ойнинг – Жилва қилганида равоқларингда. Бағрингда янграйди ажойиб куйинг, Ақл сеҳрланар оҳангларингдан.\nАндалусиянинг бошқа шаҳарлари, уларнинг азамати ва тараққиёти ҳақида сўзлайдиган бўлсак, сўз тугамайди. Масалан, Ишбилийянинг ўзида ипак ишлаб чиқарадиган олти минг дона дастгоҳ бўлган. Шаҳарнинг ҳамма томони зайтун дарахти билан ўралгани учун унда ёғ чиқарадиган юз минг жувозхона ишлаб турган. Умуман, Андалусия шаҳарлари маъмур бўлган. Шаҳарларнинг ҳар бири Европа бажонидил қабул қиладиган саноатнинг бир тури билан машғул бўлган. Уларда қурол-яроғ, пўлат қуйиш саноати яхши ривожланган. Европаликлар ушбу саноат молларини ҳар томондан келиб харид қилишарди.\nМана, муҳтарам китобхон, Ислом ҳазораси ҳақида сизга маълум қилмоқчи бўлган гапларимиз шу ерда ниҳоясига етди. Мақсадимиз – бошқа миллатлар ҳазорасини ёмонотлиқ қилиб, Ислом ҳазорасини кўкларга кўтариш эмас. Балки айрим нохолис тарихчилар, дин мухолифларининг Ислом динини янги замон талабларига жавоб бермайдиган қолоқ, илм-маърифат, фан-техникага тўсқинлик қилувчи, инсоният тараққиётидан орқада қолаётган дин, деб кўрсатишга уринишларининг асоси пуч, ғаразли эканини кўрсатиб қўйиш, холос. Ушбу китобни ўқиб, ундан Аллоҳ таоло бизларга ато этган охирги Ҳақ дин – Исломнинг буюк ҳазораси ҳақида бироз маълумотга эга бўлсангиз, тушкун кайфиятингиздан қутилсангиз, мусаннифлар ниятларига етган бўлур эдилар. Аллоҳ таоло барчаларимизни Ўзининг Ҳақ йўлига, ҳидоят тариқига йўллайверсин, қалбларимизни Ислом нури билан, мусулмон эканимиздан фахрланиш туйғулари билан мунаввар этсин. Омин, ё Роббал-оламийн!\n“Ислом ҳазораси” китобидан олинди.\nИсломда ҳазораси Махсус Мақолалар Илм Тарих\n547 20:30 23.07.2020\n324 19:00 21.07.2020\n463 22:00 20.07.2020\n445 15:30 19.07.2020\n889 22:00 18.07.2020


11:00 / 14 май 2378 pdf Ўқиш режими + -\nАёлнинг қандайлиги эри фақир бўлиб қолганда билинади.\nЭрнинг қандайлиги, хотини касал бўлиб қолганда билинади.\nАка-укаларнинг қандайлиги, мерос тақсимланаётганда билинади.\nДўстнинг қандайлиги, бошга ташвиш тушганда, машаққат пайтида билинади.\nМўминнинг қанақалиги, бошига синов келганда билинади.\n«Набий соллаллоҳу алайҳи васалламнинг олдиларида бир киши зикр қилинганди, бошқаси уни мақтади. Шунда Набий соллаллоҳу алайҳи васаллам: «Ҳолингга вой бўлсин! Биродарингнинг бўйнини синдирдинг», – дея бир неча марта такрорлаб, – «Агар сизлардан бирингиз мақташдан бошқа йўл топа олмаса ва у (мақталаётган киши) шундай бўлиб кўринса, «Уни шунақа деб ўйлайман. Ҳисоби эса Аллоҳгадир (асли қандайлигини Аллоҳ билувчироқдир)», десин. Ҳеч кимни Аллоҳнинг олдида (қатъий) оқламасин», дедилар».\nУмар ибн Хаттоб розияллоҳу анҳу бир киши бировни мақтаётганини эшитдилар ва ундан «Ўша одам билан бирга сафар қилдингми?» деб сўрадилар. У «Йўқ» деди. «Ўша одамга аралашиб, у билан олди-берди қилдингми» деб сўрадилар. У яна «Йўқ» деб жавоб берди. Шунда Ҳазрати Умар «Ундан бошқа илоҳ бўлмаган Аллоҳга қасамки, сен у одамни танимас экансан» дедилар.\nБаъзан бирор кишини ўрганмай, синамай туриб, уни мақтаб юборамиз. Мақтов ҳам гувоҳликнинг бир кўриниши.\nСафарга чиқиш, пул олди-бердиси қилиш, бирга яшаш каби ҳолатларда биз мақтаб юрган кишиларнинг асли қандайлиги фош бўлади.\nХуллас, бирор кишини мақташга қизиқмаслик, бордию мақтагингиз келса, кўзингизга яхши одам бўлиб кўринса, унда юқоридаги ҳадисдаги гапни айтиш керак.\nHusnidabonu 06:41 / 26 май\nТарсаки егандек бўлдим !\n19:00 / 13 май 2859\n14:00 / 14 май 1594\n1109 15:00 / 02 январь\n3926 16:00 / 29.06.2021\n645 14:00 / 31 март\n1391 10:21 / 09.12.2021


Ўш: мухолифатчи депутат тарафдори бўлган митингчиларга қарши жиноий иш очилди\n26 ноябр 2020, Тошкент вақти: 23:18\nдекабр 04, 2013\nЎш вилоят ҳокимияти биносини қўриқлаётган милиционерлар, 2013 йилнинг 2 декабри.\nҚирғизистон ҳуқуқ-тартибот идоралари 2 декабрь куни Ўшда ўтказилган митинг чоғидаги воқеалар юзасидан жиноят иши очди.\nБу ҳақда Озодликка сўзлаган Қирғизистон Ички ишлар вазирлиги матбуот хизмати вакили Эрнис Ўсмўнбаевга кўра, жиноят иши Ўш шаҳар ички ишлар бошқармаси томонидан мамлакат Жиноят кодексининг 297-моддаси (Мавжуд конституциявий тузумни ўзгартиришга оммавий чақириқлар), 341-моддаси (Ҳокимият вакилига нисбатан куч ишлатганлик) ва 234-моддаси (Безорилик) бўйича қўзғатилган.\nЭслатиб ўтамиз, 2 декабрь куни Ўш шаҳри марказий майдонида коррупцияда айбланаётган ва айни пайтда ҳибсхонада ушлаб турилган мухолифатчи депутат Ахматбек Келдибеков тарафдорларининг митинги бўлиб ўтганди. Мустақил кузатувчилар тахминича, Келдибековни озод этиш талаб этилган мазкур норозилик акциясида 4-5 минг киши иштирок этган.\nҲуқуқ-тартибот идоралари маълумотларига кўра, ўша куни митингчилар икки марта вилоят ҳокимияти биносини эгаллаб олишга ҳаракат қилганлар. Бинони ишғол қилишга уриниш пайтида норозилик тадбири иштирокчилари милиционерлар томон тош улоқтирганлар, бунинг натижасида ҳуқуқ-тартибот идораларининг 14 нафар ходими жароҳат олган.


Путин Трамп билан муносабатлари ҳақида гапирди\n17:50 / 04.10.2017\nРоссия президенти Владимир Путин «Россия энергетика ҳафталиги» форумида америкаликлар президенти Дональд Трамп билан «амалда ҳеч қандай муносабатларга эга эмаслиги» ҳақида гапирди.\n«Шахсий алоқалар йўқ. Биз фақат бир марта учрашдик. Телефон орқали бир неча марта турли мавзуларда гаплашдик. Масалан, Сурия масаласида», — дея қайд этган президент унинг АҚШ раҳбари билан муносабатлари қай тариқа ривожланиши хусусидаги саволга жавобан.\nУ шунингдек, Россия ва АҚШ Сурия мавзусида кўплаб линиялар бўйича ҳамкорлик қилишини қўшимча қилган.\n«Давлатлар ўртасидаги муносабатлар ҳолатини эса ўзингиз кўриб турибсиз. Улар Қўшма штатларнинг ички сиёсий вазият асирига айланишди. Мен бу ҳақда кўп гапирдим. Алоҳида кучлар Россия-Америка муносабатларидан Американинг ички муаммоларини ҳал этишда фойдаланмоқда. Биз Қўшма штатларнинг ички сиёсатидаги бу жараён якунланишини кутмоқдамиз», — деган Путин.\nБироз олдинроқ АҚШнинг Россиядаги собиқ элчиси Томас Пикеринг Трамп Вашингтон ва Москва муносабатлари аҳамиятини жуда яхши билиши ҳақида айтганди.\nПутин ва Трамп 7 июнь куни Ҳамбургда «Катта йигирматалик» саммити доирасида илк марта учрашишганди.


Озодбек Назарбеков: Маданият ва санъатнинг ҳаётимиздаги...\n29.05.2020 20:47 0 1362\nМаданият ва санъат ҳаётимизнинг ажралмас бир қисмидир. Гўдак дунёга келар экан, санъатнинг энг оддий ва олий намунаси — она алласи билан дунёни танийди, ҳаётни идрок этади. Қувончли кунларимизда ҳам, изтироб чекканимизда ҳам куй-қўшиқ бизга ҳамроҳ бўлади. Сирасини айтганда, санъатга ошно бўлган инсондан ёмонлик чиқмайди. Мақомлар, достону лапарлар, спектакллар, музей экспонатлари, цирк томошалари ҳар биримизни олижаноблик, меҳр-оқибат, дўстлик, аҳиллик, ватанпарварлик, мардлик ва жасорат руҳида тарбиялашга ҳизмат қилади. Шу боис ўзини ҳурмат қилган ҳар қандай халқ ўз санъатини асрайди, ардоқлайди. Уни авлодларга бус-бутун етказишга ҳаракат қилади.\nСоҳани етук билимли кадрлар билан таъминлаш мақсадида Республика ихтисослаштирилган эстрада ва цирк мактаби Республика эстрада ва цирк коллежига айлантирилиб, унга ушбу таълим муассасаси асосчиси Карим Зарипов номи берилади. Коллеж учун Ўзбек давлат цирки ҳудудида янги бино қурилади, шу билан таълим ва амалиёт уйғунлигига эришилади.\nШунингдек, вазирлигимиз томонидан келгусида фаолиятимизга доир онлайн портални ишга тушириш, маданият муассаларининг кириш-чиқиш жойларига электрон турникетлар ўрнатиш, электрон чипталар жорий этиш ишлари олиб борилади. Бу соҳамизда шаффофликни ошириш, маданият муассасалари фаолиятидан аҳолининг қулай ва осон фойдаланишини таъминлашда асқатади.\nОзодбек Назарбеков Маданият вазирлиги\nМаданият 01/07, 16:01\nОзода Нурсаидова 5 нафар оилага янги уйларни ҳадя қилди\nМаданият 29/06, 23:22


00:55 / 17.10.2018 5073\nФранциялик Александра Дамьен ўзини 2015 йилда Парижда содир этилган теракт қурбони қилиб кўрсатгани учун 2 йиллик қамоқ жазоси олди. У полициячиларни алдаб, теракт қурбони сифатида давлат имтиёзлари ва молиявий ёрдам олиб келган. Парижда содир этилган 3 та терактда 130 киши ҳалок бўлган, 350 киши яраланган.\n33 ёшли аёл фақатгина 6 ой қамоқда ўтказади, сўнгра шартли-муддатдан аввал озодликка чиқиши мумкин. Аёл суд жараёнида йиғлаб юбориб, ўзининг айбини тан олган ва қилган ишидан пушаймонлигини айтган.\nАлександра Дамьен (орқа фонда) ва унинг адвокати (олдинда)\n2015 йилда аёл террорчилар ҳужум қилган “Карийон” кафесида бўлганини айтган. Шундан кейин у теракт жабрдийдаларининг “Париж учун ҳаёт” уюшмасига кириб, террорчилик жабрдийдалари кафолат жамғармасидан 20 минг евро миқдорида молиявий ёрдам олган. У террорчилар ҳужумидан жабр кўрганининг исботи сифатида қўлида автомат зарбасидан қолган чандиқни ва бошқа жабрдийдалар билан бирга тушган суратни кўрсатган.\n2016 йилда “Париж учун ҳаёт” уюшмасининг бир неча иштирокчиси полицияга аёл борасидаги гумон билан мурожаат қилишган. Улар аёл теракт куни “Карийон”да бўлмагани, бироқ терактдан кейинги кунлар кафе ёнида бошқа жабрдийдалар билан суратга тушиб, интервью берганини сўзлаб беришган. Аёл кўрсатган чандиқ эса аслида кайтсерфинг билан шуғулланишдан олинган жароҳат бўлган.\n2015 йил 13 ноябрда “Батаклан” концерт зали, “Стад де Франс” стадиони ёнида ва “Карийон” кафесида терактлар содир этилган.\nCapital нашрининг маълум қилишича, Дамьен 2015 йилги терактнинг биринчи сохта қурбони эмас: яна 15 нафар шундай фирибгарга жазо ҳукмлари чиқарилган.\nИШИД Шри-Ланкадаги терактлар учун жавобгарликни ўз зиммасига олди


Kun.uz сайти техник носозлик туфайли бекилиб қолибди, 1 ҳафатда тузатилибди, шунга ишонадиган аҳмоқ борми? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n09:00 - Kun.uz сайти техник носозлик туфайли бекилиб қолибди, 1 ҳафатда тузатилибди, шунга ишонадиган аҳмоқ борми?\nKun.uz сайти хабар бершича, бу ва бошқа бир қатор сайтлар техник носозликлар туфайли очилмай қолганлар, аммо бир ҳафталик серҳаракатчанлик билан қайтадан очиладиган ҳолга қайтарилганлар. Уларга Ахборот Технологиялар ва Коммуникацияларни Ривожлантириш Вазири Азим Ахмедходжаев катта ёрдам берганмиш. Шу сабабли унга миннатдорчилик билдирилганмиш.\nАслида, дейди мухбиримиз, бу гаплар ёлғондан бошқа нарса эмас, ўзбек журналистлари ҳақиқатдан кўра ёлғонни гапиришга усталар. Бошқа сайтларда қандай муаммолар бўлганини билмаймиз, аммо Kun.uz сайтининг муаммолари 18 июнда “Ҳаракат”нинг сайтида эълон қилинган “Яшасин Шавкат Мирзиё: Ўқитувчиларга маош 10-24 фоизга оширилди, аммо бу ҳали ҳам қозоқ дворниклариникидан бир неча марта кам-ку!” номли мақоласидан бошанди.\nЎша хабаримизда Kun.uz сайтига тегишли шундай сўзлар бор эди: “ Ҳозир ҳатто баъзи қўғирчоқ ахборот воситалари, шубҳасиз, “Ҳаракат”дан ўрганиб, ўзбек ўқитувчилари ва шифокорлари Остона ва Олмата шаҳарларида биноларнинг деразаларини тозалаш каби ишлар билан шуғулланиб, Ўзбекистондаги ойликларидан анчагина кўп пул олаётганларини ёзишни бошлашди. Ҳеч шубҳа йўқки, бу қўғирчоқ ахборот воситалари, яна “Ҳаракатдан ўрганиб, одамларни майдонларга чиқишга ва Шавкат Мирзиёдан ўз ойликларини оширишни талаб қилишга ўргата бошлайдилар.\nҲамма майдонларга чиқишга бошласа, бечора Шавкат Мирзиё ҳаммага ойлик ошириш учун қаердан шунча пул топади? Наҳотки, у “Бирлик” Партиясиинг таклифларига қулоқ солиб, Ўзбекистонда фундаментал сиёсий ва иқтисодий ислоҳотлар ўтказишга бошлайди?”\nҲеч шубҳа йўқки, айнан бизнинг шу сўзлардан кейин, Совет КГБсининг давомчиси бўлган Ўзбекистон ДХХси Kun.uz сайтини бекитиб қўйди. Бунга ўхшаш воқеа 2012 йилда ҳам бўлган эди. Айнан ўша йили 29 сентябрда “Ҳаракат” Агентлиги Olam.uz сайти Ислом Каримнинг атрофда нима бўлаётганини ҳам тушунмаётган ва мункиллаб қолган чолга айланиб бўлганини кўрсатадиган расмини эълон қилгани устидан кулиб, кинояли равишда “Бундай ахборот воситасининг раҳбари олий жазога лойиқ” деб ёзган эди. Эртасигаёқ мавжуд режим у сайтни бекитиб ташлаганини биладиганлар бор.\nҲозир ҳам Kun.uz билан шунга ўхшаш воқеа юз берди ва биз унинг устидан кулдик. Ҳеч шубҳа йўқки, бу сайт бутунлай бекитиб ташланган эди, аммо унинг раҳбарлари тиз чўкиб кечирим сўраб, Шавкат Мирзиёга умрбод ялтоқлик қилишга қасамёд қилган бўлсалар керакки, уни қайтадан очишга рухсат бердилар.\nТушуниш керакки, у сайт техник сабаблар билан бекилиб қолган бўлса, 21 асрда у техник сабабларни бартараф қилиш учун бир неча соат етрали бўларди.\nOlam.uz сайтидан олинган расмда мункиллаб қолган чолдек турган Ислом Каримни кўрмоқдасиз.


06:43 20 Ноябр 2019\n11:49 20.12.2018 Ҳавола олиш\nТОШКЕНТ, 20 дек – Sputnik. Юқумли бўлмаган касалликларнинг профилактикасини, соғлом турмуш тарзини қўллаб-қувватлаш ва аҳолининг жисмоний фаоллиги даражасини ошириш чора-тадбирлари тўғрисидаги президент қарори қабул қилинди.\n- мева ва сабзавотлар истеъмолини 15 фоизга ошириш;\n- ош тузи истеъмолини 15 фоизга қисқартириш;\n- аҳолининг жисмоний фаоллигини 10 фоизга ошириш;\n- алкоголь ва тамаки маҳсулотлари истеъмолини 10 фоизга қисқартириш;\n- семириш ва қандли диабет касаллигига чалинган беморлар сонини ўсишини тўхтатиш;\n- тиббий муассасаларни жиҳозлар ва дори воситалари билан таъминланганлик даражасини 50 фоизга етказиш;\n- юқори хавф даражасига эга ва юқумли бўлмаган касалликка чалинган беморларнинг камига 50 фоизини дори-дармон терапияси билан таъминлаш;\n- барвақт ўлим ҳолатлари даражасини 10 фоизга қисқартириш.\n- ҳафтасига камида бир маротаба ходимларнинг жисмоний тарбия тадбирларида иштирок этишини назарда тутадиган “Саломатлик куни”;\n- ходимлар орасида спорт мусобақалари жорий этилади.


Сўхлик тадбиркор ижтимоий кўмакка муҳтож оилаларга моддий ёрдам кўрсатди | O'zLiDeP\nСўхлик тадбиркор ижтимоий кўмакка муҳтож оилаларга моддий ёрдам кўрсатди\nКоронавирус пандемиясига қарши курашиш жараёнида партия фаоллари, депутатлар ҳам аҳоли билан кенг қамровли тарғибот-ташвиқот ишларини олиб бормоқда. Ҳудудларда аҳоли учун бепул тиббий ниқоблар, кам таъминланган оилаларга озиқ-овқат тарқатишда хайр-саховат акцияларини ўтказмоқда.\nНазиржон Тоҳиров сўхлик фаол тадбиркорлардан. O‘zLiDePдан 6-Қалъа сайлов округидан Халқ депутатлари Сўх тумани Кенгашига депутат этиб сайланган. Туман экспорт салоҳиятини оширилишида ҳам бу тадбикорнинг ҳиссаси катта. Мазкур саховатпеша тадбиркор ташаббуси билан 160 қоп ун маҳаллада яшовчи фуқаролар, ижтимоий кўмакка муҳтож, кўп болали оилаларга бепул тарқатилди. Фуқароларга берилаётган бундай эътибор ва хайр-эҳсонлардан аҳоли хурсанд.\n“Бундай синовли кунларда одамлар бир-бирига нисбатан хайрихоҳ бўлиши, атрофимиздаги одамларга нисбатан меҳр улашиш, айни кунларда моддий таъминот томонидан мушкул аҳволга тушган ватандошларни қўллаб-қувватлаш халқимизнинг азалий қалдриятларидан саналади. Ишонамизки, бундай синовли кунларни биз, албатта, енгамиз ва қилинган яхшиликлар хотираларимизда муҳрланади” – дейди тадбиркор.\nАсоссиз хабарларга ишонманг!\nТаҳликага ҳожат йўқ: республикамизга етарли озиқ-овқат заҳираси мавжуд\nКоронавирус пандемияси сабабли мамлакатимизда карантин жорий этилганлиги кундалик ўрганган турмуш ...\nКоронавирус инфекцияси бугунги кунда барчамиз учун катта синов бўлиб турибди. Бу синовни мардонавор ...


20 январ 2021, Тошкент вақти: 23:52\nЖиззах вилояти Зафаробод туманидаги цемент ишлаб чиқариш заводида 19 октябрь куни юз берган фалокат оқибатида икки киши ҳалок бўлди, бир киши оғир жароҳат олди. Воқеа гувоҳларига кўра, ишчилар завод тегирмонини таъмир қилаётган пайтда, тегирмон бехосдан ишлаб кетган ва йигитларни ғажиб ташлаган.\nЗафарабод тумани ҳудудидаги Олмалиқ тоғ-металлургия комбинатига қарашли цемент ишлаб чиқариш заводида 19 октябрь куни содир бўлган бахтсиз ҳодиса ҳақида завод ишчиларидан бири Озодликка хабар қилди:\n“Цемент заводида ишлайдиган уч нафар йигитни тегирмон ўз ичига тортди. Улардан икки нафари ҳаётдан кўз юмди. Бир нафари оғир жароҳатлар билан касалхонага ётқизилди. Ўлганлардан бир нафари ҳали чимилдиқ кўрмаган ёш бола эди”, деб ёзди завод ишчиси.\nИсми сир қолишини сўраган завод мулозимларидан бири, шундай воқеа бўлганини тасдиқлади:\n“Ҳа, кутилмаган фалокат бўлди. Йигитлар техника хавфсизлигига риоя қилмаслик натижасида ҳалок бўлди. Улар тегирмон барабанини ремонт қилаётган пайтда тушиб кетган. Гулмурод Дониёров ўша жойнинг ўзида ҳалок бўлган. Обид Жайнаров касалхонада операциядан чиқмади. Омонкелди Ҳасанов эса ҳозир реанимацияда, дўхтирлар унинг ҳаёти учун курашяпти. Корхонада фалокат сабабларини аниқлаш бўйича махсус комиссия тузилди. Ҳалок бўлганлар ва ярадорларнинг оилаларига моддий ёрдам кўрсатиляпти”, деди корхона мулозими.\nМулозимга кўра, комиссия фалокатнинг сабабларини аниқлайди ва бунга жавобгар шахслар жазоланади.\nЖиззах вилояти тиббиёт бирлашмасининг исми сир қолишини сўраган мулозимларидан бирининг айтишича, марҳумларнинг жароҳатлари жуда оғир бўлганлиги учун ҳам уларнинг ҳаётини сақлаб қолишнинг имкони бўлмаган:\n“Завод тегирмони болларни эзиб ташлаган. Уни сўз билан тасвирлаш жуда қийин. Соғ жойи қолмаганда. Бири касалхонага олиб келишганда ўлиб бўлган эди, бири эса операция пайтида жон берди. Учинчиси, Омонкелди Ҳасановнинг иккита сон суяги, қўли синган. Аҳволи оғиру, лекин Худо хоҳласа тирик қолади”, деди тиббиёт бирлашмаси мулозимларидан бири.\nЎзбекистонда техника хавфсизлиги қоидаларини билмаган ишчиларнинг ишга ёлланиши сабаб бахтсиз ҳодисалар кўп рўй беради.\nЖорий йилнинг 9 августида Жиззах вилоятида канализация қазиш ишларини олиб бораётган икки нафар ишчи тупроқ остида қолиб ўлган эди.\n10 август куни эса Жиззах вилояти Ғаллаорол туманида 10 киши газдан димиқиб ўлди ва яна уч киши Жиззах шаҳри шифохонаси жонлантириш бўлимига олиб кетилди. Муҳандис, сантехник ва қурувчилар ер остидаги сув моторлари носозлигини тўғирлаш учун 6 метр чуқурликка бирин-кетин тушиб, сув сатҳида йиғилиб қолган газдан димиқиб ҳалок бўлганлар.\nЎтган йили Ўзбекистондаги Бекобод цемент заводида икки ишчини тупроқ босиб қолган эди.\nУндан олдин Тошкент вилояти Оҳангарон туманининг Кўчбулоқ қишлоғи яқинида Олмалиқ кон-металлургия комбинатининг ташландиқ конидаги портлаш оқибатида ўнлаб одам тоғ тагида қолиб кетган эди.


Жон қадар ардоқли, иймон қадар қадрли\nНе бахтки, Мустақиллигимизнинг 30 йиллик шодиёнасини кўтаринки кайфият, шоду хуррамлик билан Янги Ўзбекистоннинг бугунги нуфузи, мавқеига мос равишда нишонладик. Истиқлолнинг халқимизга берган бебаҳо неъматлари қадрини қалбан ҳис қилдик. Дарвоқе, Ватанимиз мустақиллиги шу мамлакатда яшовчи ҳар бир фуқаро учун, шу юрт тақдирига, келажагига ўзини дахлдор деб билган ҳар бир инсон учун жон қадар ардоқли, иймон қадар қадрлидир.\nЗеро, 30 йил мен учун Ўзбекистонимиз тарихининг энг фараҳбахш онлари, орзулар, армонлар рўёбига гувоҳ бўлган шонли йилларимиз ва машаққатли йўлларимиз бўлиб қолади. Бу даврда қадимий ва навқирон Ўзбекистон кўз ўнгимизда оёққа турди, тикланди, юксалди. Бу муддатни агар инсон умрига менгзасак, одамзод улғайиш поғонасининг тоғни урса талқон қилгудек, энг серунум палласи, йиллар давомида олинган билимларни соҳаларга татбиқ этишга ғайрат билан киришган мустақиллик боласининг ўрта ёшлилар қаторига қўшилаётган давридир.\nЭлимизни тафаккур қуллиги, фикр қарамлиги, имон заифлигидан асраган йилларда ҳар биримиз ватанимизни ўзимиз учун қайтадан кашф этдик. Давлат ва жамиятнинг сиёсий-ҳуқуқий пойдеворини мустаҳкамлаш, мамлакатни модернизация қилиш, бу жараёнда парламент ва сиёсий партияларнинг ролини, жамоатчилик назоратини кучайтиришга қаратилган кенг кўламли демократик ислоҳотлар бугун ҳам жадаллик билан амалга оширилмоқда. Инсон ҳуқуқлари ва қонуний манфаатларини, сўз ва виждон эркинлигини таъминлашга қаратилган янги сиёсий ташаббуслар бугун халқаро даражада тан олинмоқда. Жамиятда янги сиёсий муҳит шаклланмоқда.\nШу ўринда савол туғилади. Бу савол ҳар бир юртдошимизнинг шу улуғ сана арафасида ўзига тез-тез берадиган анъанавий саволи десам, хато бўлмайди назаримда. Бугун мен “Истиқлол туфайли тақдиримда қандай ўзгаришлар бўлди?”, “Мустақиллигимизни мустаҳкамлашга мен қандай хисса қўшдим?” каби саволларга жавоб излаётган бехаловат инсонлар қаторидаман. Чунки мустақиллик куни мен учун Ватан олдида ҳисобдорлик куни, ўзимни сарҳисоб қиладиган кун!\nЭнг улуғ, энг азиз байрамимиз муносабати билан мамлакатимиз раҳбари иштирокида ўтган тантанали маросимни кузатар эканман, чорак асрга яқинлашиб қолган меҳнат фаолиятимни бирма-бир кўз ўнгимдан ўтказдим. Ушбу даврнинг тенг ярмини ёшлар ташкилотларидаги, қолган ярмини парламентдаги фаолиятим ташкил этадиган бўлса, мустақиллигимиз шарофати билан университетда олган билимим, Президент академиясида орттирган кўникма ва тажрибам асосида, устозларимнинг панду-насиҳатлари, кўрсатмаларига таянган ҳолда зиммамдаги вазифаларни сидқидилдан бажаришга ҳаракат қилдим, дейишдан бошқа жўяли гап айта олмадим. Шу камтарона меҳнатим Президентимиз Фармони билан Ватан тараққиёти, юрт тинчлиги, халқимиз фаровонлиги йўлида фидокорона меҳнат қилаётган кўплаб юртдошларимиз қаторида эътироф этилганидан кўксим осмон қадар юксалди, чексиз қувонч, ҳаяжонни ҳис қилдим. Буни сўз билан таърифлашга ожизман!\nШу аснода ўзимни яна саволга тутдим? Бундай юксак эътирофга муносиб бўлиш учун нима иш қилдим?!\n“Содиқ хизматлари учун” медалини кўксимга қадар эканман, бир нарсага амин бўлдим, яъни, ушбу мукофот нафақат менинг, балки парламентда фаолият олиб бораётган ҳар бир ҳамкасбимнинг, мени қўллаётган жамоанинг, узоқдаги яқинларим — сайловчиларимнинг меҳнатлари эътирофидир. Мен бу мукофотни келгуси фаолиятим давомида мустақиллигимизни мустаҳкамлаш, ватанимиз қудратини юксалтириш, халқимиз фаровонлигини ошириш йўлида бор билим ва тажрибамни сафарбар этган ҳолда икки карра шижоат билан меҳнат қилишга даъват сифатида қабул қилдим.\nЗеро, Президентимиз таъбири билан айтганда, вужудимизда, қонимизда аждодларимиздан мерос буюк қудрат жўш ураётган экан, эзгу орзу ва мақсадимиз бўлмиш янги Ўзбекистонни бунёд этиш, юртимизни чин маънодаги демократик мамлакатга айлантириш йўлида фидокорона меҳнат қилиш олдимизда турган устувор вазифадир.\n“Содиқ хизматлари учун” медали соҳиби


Барча йигитлар ташқи кўринишида, аввало соқолга кўпроқ эътибор беришади. Ахир, бекорга халқ ичида «Сўз кўрки мақол – йигит кўрки соқол» деган гап юрмайди. Тўғри ўстирилган соқол эркак кишини нафақат кўркам қилади, балки бошқаларда унга нисбатан юқори ҳурмат уйғотади. Аммо, қалин ва хушбичим соқол ҳаммада ҳам бўлавермайди. Баъзи ёшлар сийрак соқол ёки бутунлай соқолсизликдан азият чекишади (кўсалик). Улар бундай вазиятда турли хил дори воситаларидан фойдаланадилар. Кўпинча бу салбий оқибатларга олиб келади.\nТарихий нуқтаи назардан соқол эркакларда ботирлик ва ҳокимият рамзи ҳисобланади. Шунинг учун ҳам кўплаб спорт ва кино юлдузлари турлича соқол кўринишларини қўллашади. Лионель Месси, Муҳаммад Салоҳ, Девид Бекхэм каби футбол юлдузларида ўзига хос соқолни кўрасиз. Хўш, агар сизнинг соқолингиз ўсишдан тўхтаса ёки умуман ўсмаса нима қилиш керак?\nКўпчилик эркакларнинг катта хатоси шундаки, уларда соқол умуман ўсмайди деб ўйлайдилар. Бу, албатта, нотўғри фикр. Бугун биз сизларга соқолни нафақат тез ўстириш, балки, ўстиришда тўғри воситалардан фойдаланиш ҳақида маслаҳатлар берамиз.\nҲозирги кун табобати соқолни тез ўстириш учун турли дори воситаларини таклиф этади. Уларнинг кўпчилиги қулай нархларда мавжуд. Лекин, биз сизга уларни харид қилишдан аввал шифокор (трихолог врачи) маслаҳатини олишингизни маслаҳат берамиз. Чунки, улар фақат сизга мос келувчи воситаларни тавсия этишади.\nБиз эса сизга охирги пайтда кўпчилик ўртасида юқори талабга эга ва соқол ўстиришда яхши самара бераётган MinoX препаратидан фойдаланишни маслаҳат берамиз. Уни қўллаш унчалик мураккаб эмас. Сиз уни юз терисига суртасиз ва соқол ўсадиган соҳаларга тарқатасиз.\nСоқол ўстириш учун қўлланиладиган MinoX таркиби миноксидин моддасидан иборат.\nMinoX’дан фойдаланишнинг афзалликлари:\nТабиий унсурлардан ташкил топган;\nЛосьоннинг бир қутиси бутун даволаш даврига етади (2-3 ой);\nСоқоллар қалинлигини тартибга солади ва уларга қорамтир тус беради;\nҲар бир соқол толаси кучлироқ ва қайишқоқроқ бўлади, натижа биринчи ойдаёқ билинади;\nЮқорида айтганимиздек, ушбу косметик восита орқали атиги 3 ойда юзингизда кўркам соқол пайдо бўлади.\nБу доридан фойдаланган инсонларнинг баъзи фикрлари билан таништирамиз.\n“Мен ёшлигимдан кўса эдим. Кўпчилик ўртоқларим мени "кўсасан" (соқол ўсмайдига кишиларга нисбатан ишлатилади) деб устимдан кулишарди. Кейин уйланиш даври етди: назаримда, бир нечта келинликка номзод қизлар соқолим йўқлиги туфайли менга рад жавобини беришди. Тушкун аҳволга тушиб қолдим. Шу пайти ўртоғим MinoX препаратини тавсия этиб қолди. Ундан 2 ой фойдаландим ва юзимда бежиримгина соқол пайдо бўлди. Охир оқибат уйландим ҳам” – дейди соқолсизлик муаммосидан халос бўлган бир инсон.\n“Менинг ёшим 30 да. Шу йил бошигача ҳам ёш боладек юзимда соқол йўқ эди. Уйланганман. Лекин, йигит кўрки бўлган соқолим йўқ эди. Шунда турли косметик воситалардан фойдаландим; фойдаси бўлмади. Кейин интернетда MinoX препарати ҳақида ўқиб қолдим. Буларга ишонса бўлармикан, ахир шунчаси фойда бермади-ку деган шубҳага бордим. Препаратдан фойдаланишни бошлаб, соқолим чиқа бошлагач, бу шубҳаларим бутунлай тарқаб кетди.” – дейди яна бир фойдаланувчи.\nХулоса қилиб айтганда, юқоридаги инсонлар соқол ўстириш учун MinoX ни танлашди ва адашишмади. Сиз ҳам танловда адашманг дўстлар!\nMinoX соқол ўстирувчи лосьонидан фойдаланинг.\nFacebook, Одноклассники, Инстаграм, Телеграм\n14:10 / 07.11.2018\nСоқолим нега жуда сийрак?\nСоч учун мўжиза- Hair Magic кукуни!


Ўзбошимчалик билан иморат қурган шахс уни бузиб ташламаса нима бўлади? — Sof.uz\nЎзбошимчалик билан иморат қурган шахс уни бузиб ташламаса нима бўлади?\n11.02 12:26 1157 Ўзбекистон\nЎзбошимчалик билан қурилган иморатлар ҳақида нималарни билиш лозим? Бу ҳақда "Ҳуқуқий ахборот" канали маълумот берди.\n1. Ўзбошимчалик билан қурилган иморат қандай иморат?\nҚуйидагилар ўзбошимчалик билан қурилган иморат ҳисобланади:\n- қурилиш мақсадлари учун ажратилмаган ер участкаларида;\n- иморат қуриш учун зарур рухсатнома олмасдан;\n- архитектура ва қурилиш нормалари ҳамда қоидаларини жиддий бузган ҳолда қурилган кўчмас мулк.\n2. Ўзбошимчалик билан қурилган иморат қандай аниқланади?\nҚуйидагиларни текшириш орқали:\n- туман (шаҳар) ҳокимининг тегишли қарори мавжудлиги;\n- уй-жой қуриши учун туман қурилиш бўлими билан келишилган лойиҳанинг мавжудлиги;\n- шаҳарсозлик нормалари ва қоидаларига мувофиқ қурилганлиги.\n3. Иморатнинг ўзбошимчалик билан қурилганлиги аниқланганда нима қилинади?\nИморатни қурган шахс 15 кун муддат ичида уни бузиб ташлаши шарт.\n4. Ўзбошимчалик билан иморат қурган шахс уни бузиб ташламаса нима бўлади?\nТуман (шаҳар) ҳокимлиги ҳузуридаги тегишли комиссия ўзбошимчалик билан қурилган иморатни бузиб ташлаш тўғрисида ҳокимнинг даъво аризасини судга киритилишини таъминлайди.\n5. Иморатни бузиш кимнинг ҳисобидан амалга оширилади?\nИморатни қурган шахс ҳисобидан.\n6. Ўзбошимчалик билан эгалланган ерларга қилинган сарф-харажатларни ким қоплайди?\nБундай сарф-харажатлар қопланмайди. Ер участкаларини фойдаланиш учун яроқли ҳолатга келтириш ўзбошимчалик билан эгаллаб олган шахслар ҳисобидан амалга оширилади.\n7. Ерни эгасига қайтариш қай тартибда амалга оширилади?\nЎзбошимчалик билан эгаллаб олинган ер участкасини ер эгасига, ердан фойдаланувчига, ер участкаси ижарачисига ёки мулкдорига қайтариш тегишли туман, шаҳар, вилоят ҳокимининг қарорига ёки суднинг ҳал қилув қарорига кўра амалга оширилади.\nМаъмурий жавобгарлик тўғрисидаги кодексга кўра, ер участкаларини ўзбошимчалик билан эгаллаб олиш, фуқароларга 2 230 000 сўмдан 3 345 000 сўмгача , мансабдор шахсларга эса — 4 460 000 сўмдан 6 690 000 сўмгача миқдорда жарима солишга ёки 15 суткагача маъмурий қамоққа олишга сабаб бўлади.\nШунингдек, ушбу ҳуқуқбузарликни маъмурий жазо қўлланилганидан кейин содир этганлик учун жиноий жавобгарлик белгиланган.\n31.03 17:48 7729\n1.04 03:23 4677\n31.03 19:08 4150\n1.04 20:06 3493\n31.03 10:50 2979\nБугун, 19:55 385 Ўзбекистон\nБугун, 19:10 168 Илм-фан\nБугун, 17:50 157 Жаҳон\nБугун, 17:36 473\nБугун, 17:19 183 Иқтисод\nБугун, 17:00 618 Иқтисод


Қирғизистоннинг "Республика - Ата Журт" партияси раҳбарига нисбатан жиноий иш қўзғатилди\n14:07 / 04.11.2017\nҚирғизистон Бош прокуратураси "Республика - Ата Журт" парламент фракцияси раҳбари Умурбек Бобоновга нисбатан жиноий қўзғатди. Бу ҳақда республика ҳуқуқни муҳофаза қилувчи идорасига асосланган ҳолда ТАСС хабар қилмоқда.\nМаълум қилинишича, у "Конституциявий тузумни ағдаришга ошкора чақириш" ва "Миллатлараро ҳамда динлараро душманлик кайфиятини ёйиш"да айбланмоқда.\nБош прокуратурага кўра, Бобонов жорий йил сентябрь ойидаги сайловолди ташвиқот жараёнларида шундай қонунбузарликларга йўл қўйган.\nБобонов 15 октябрь куни бўлиб ўтган президентлик сайловида номзод сифатида иштирок этди. У 33,5 фоиз овоз тўплаган ҳолда иккинчи ўринни эгаллади. Президентлик сайловининг биринчи турида Қирғизистон социал-демократик партияси номзоди Сооронбай Жээнбеков ғалаба қозонган эди.


Россия сайловлари: "Единая Россия" партияси етакчи - BBC News O'zbek\nРоссия сайловлари: "Единая Россия" партияси етакчи\nДастлабки маълумотларга биноан, Россияда якшанба куни ўтган парламент сайловларида "Единая Россия" партияси 54,21 фоиз овоз тўплаган.\nРоссия Марказий Сайлов Комиссияси хабар қилишича, партия бир мандатли 225 округнинг 203 тасида етакчилик қилмоқда.\nСанаб чиқилган 90 фоиз сайлов варақалари бўйича Давлат Думасига "Единая Россия", КПРФ, ЛДПР ва "Справедливая Россия" партиялари, шунингдек, "Родина" ва "Гражданская платформа" партияларидан биттадан вакил кириши кутилади.\nДавлат Думасига сайловлар рекорд даражада кам сайловчи иштирок этгани қайд этилган. Бутун Россия бўйлаб 47,93 фоиз қайд этилган.\n"Ҳозирги натижани паст дейиш нотўғри бўлса керак", дейди Кремл сўзчиси Песков. "Бу ҳақиқий аҳволни, яъни сайлаш жараёнида қатнашадиган сиёсий фаол аҳолини намоён этади. Муҳими, албатта натижа", деб таъкидлаган у.\nУнинг сўзларига кўра, "Единая Россия" учун овоз берганлар аслини олганда Президент Путин учун ўз овозларини берганлар.\nРоссия Президенти Владимир Путин ҳам "Единая Россия"нинг ғалабасини халқнинг барқарорликка интилиши, иродаси дея баҳолаган.\nБошқа партиялар Думага киришга имкон берувчи 5 фоизлик, давлат томонидан молиялаштиришга ҳуқуқ берувчи 3 фоизли тўсиқларни ҳам енгиб ўта олмаганлар.\nМухолифатдаги Халқ озодлиги партияси ("Парнас") раҳбари Михаил Касянов Думага сайловларда аҳолининг суст иштирокидан ҳафсаласи пир бўлган, унинг фикрича, "бу балки ҳокимиятни демократик йўл билан ўзгартиришнинг охирги имкони" эди ва у ҳам бой берилган.\nКасяновнинг сўзларига қараганда, ҳукумат сайловчиларда бошқа муқобил танлов йўқлигини кўрсатиб, улардаги демократик сайловларга ишончни ўлдирди.\n"Расмийларнинг "сайлов адолатли, ҳаққоний ўтади", деган ваъдаларига қарамасдан, қайд этилган камчилик ва қонунбузарликлар ҳукумат назорат қилинмайдиган натижадан қўрқишини исботлади, дейди у.\nАйни вақтда парламентга кирмаслиги аниқ бўлган "Яблоко" партияси раҳбари Григорий Явлинский якуний натижага бошқача изоҳ беради.\nЯвлинскийнинг таъкидлашича, экзит полда 3 фоиз овоз олган унинг партияси натижаси сайлов иштирокчилари учун номутаносиб шароит яратилганини кўрсатади.\nБу сафарги сайловлар орқасидан Давлат Думасига кирадиган партиялар олдинги сайловда ҳам кўп овоз олгандилар.\nСайловларнинг фарқли жиҳати депутатлар сўнгги вақтда илк маротаба аралаш тартибда: 225 депутат партия рўйхати бўйича, 225 таси бир мандатлик округлардан сайланганлар.\nСайлов арафасида маҳаллий аҳоли билан гаплашган Би-би-си мухбири Олег Болдиревга кўра, россияликларнинг аксарияти барқарорлик учун овоз беришларини айтганлар.


ЎзА - Сарҳисоб: Давлат органлари веб-сайтлари орасида Молия вазирлигининг расмий сайти энг оммабопи бўлди\n24.01.2018 19:22 Чоп этиш версияси\nҲисобот даврида давлат интерактив ва автоматлаштирилган хизматларини такомилаштириш ҳамда оммалаштириш юзасидан кенг кўламли ишлар амалга оширилди. Хусусан, ишбилармонлик, кўчмас мулк операциялари, солиққа тортиш, давлат ҳужжатлари бериш каби соҳаларда янги интерактив хизматлар ишлаб чиқилди.\nАмалга оширилган ишлар туфайли ўтган йилнинг охирига келиб, порталда рўйхатдан ўтган фойдаланувчилар сони 239 мингдан ошди. Янги хизматлар жорий этилиши билан бирга, ЯДИХП мавқеи ҳам ортиб бормоқда, аксарият одамлар давлат органларига қоғоз орқали эмас, балки электрон тарзда мурожаат қилишни афзал кўрмоқда. Шундай қилиб, 2017 йил давомида порталга хизматлардан фойдаланиш юзасидан 762 мингдан ортиқ ариза келиб тушган. Ўтган йил декабрь ойининг ўзида 91 минг хизмат кўрсатилган. Бу хизматларнинг 92 фоизини божхона хизматлари ташкил этган. Ташқи савдо шартномалари ҳақида маълумот тақдим қилиш, божхона органларига юк декларациясини электрон тарзда топшириш хизматлари шулар жумласидандир.\n2017 йилда давлат органлари орасида энг оммабопи Ўзбекистон Республикаси Молия вазирлигининг веб-сайти бўлди. Молия вазирлигининг бюджет ташкилотларида бухгалтерия ҳисобини юритиш бўйича интерактив хизматларига 34 мингдан ортиқ фойдаланувчи мурожаат қилган. Бундан ташқари, ҳукумат портали (gov.uz) га 13 минг фойдаланувчи ташриф буюргани ва у 79 минг мартта кўрилгани қайд этилган.


Ўзбекистон ана шундай курашлар жараёнида Иттифоқ таркибидан биринчилардан бўлиб чиқиб кетди. 1991 йил 31 август куни Ўзбекистон ССР Олий Кенгашининг навбатдан ташқари сессиясида Ислом Каримов жуда катта жасорат билан Ўзбекистон мустақиллигини эълон қилди. Бироқ республика ички ҳаётида катта муаммолар, жиддий тўқнашувлар, Президент фаолиятига нотўғри муносабатлар кучайиб кетди. Ўзбекистон мустақил бўлгач, уни бошқаришга интиладиган «даҳо»лар кўпайди. Республика ижтимоий-сиёсий ҳаётида парокандаликни, омма орасида эса ишончсизликни кучайтириш, шу йўл билан Ислом Каримовни президентлик лавозимидан бўшатишга интилишлар бўлди. Ўзбекистон ССР Бош вазири Ш.Мирсаидов ана шундай фитначилар гуруҳига бош-қош бўлди. У атрофига ўз гумашталарини тўплаб талай режалар тузди. Президентлик курсисини эгаллаш ва гумашталарига тегишли лавозимларни бўлиб бериш режасини амалга ошириш учун турли найранг, ҳийла ва усуллардан фойдаланишдан тоймади.\nОлий Кенгашнинг 1991 йил 18-21 ноябрь кунлари бўлиб ўтган сессияси Ўзбекистон тарихида мисли кўрилмаган воқеа сифатида муҳрланди. Ана шу сессияда Ш.Мирсаидов ва унинг гумашталари очиқдан-очиқ бош кўтардилар. Улар Президент Ислом Каримов фаолиятидан камчиликлар қидиришди. Белгиланган кун тартибини бузиб, унга қўшимчалар киритиш мақсадида сессия мажлисини можарога айлантиришди. Мантиқсиз, асоссиз масалаларни кўтариб, уларни Президент Ислом Каримов бўйнига илишди. Тўғридан-тўғри Президентга ҳужум қилишди. Бунинг барчаси уларнинг сиёсий савияси нақадар паст, ўзлари эса сиёсий ахлоқдан узоқ эканини яққол кўрсатарди.\nСессияда сўзга чиққан депутат М.Зоҳидов фитначиларнинг сирини очиб ташлади. У фитначиларни қўллаб-қувватлади, лекин билиб-билмай ўзининг сирини фош этиб қўйди. Жумладан, у суҳбатдошим Ўзбекистон компартиясининг иккинчи секретарь Анатолий Степанович Ефимов «Мирсаидов ҳокимиятни қўлга олишга интилмоқда, деб айтди», деган фикрни билдирди ва турли қарама-қарши кучлар пайдо бўлгани, улар ҳокимиятга интилаётганини маълум қилиб Президент фаолиятига доир масала кун тартибига киритилишини талаб қилди. Сессияда Президент Ислом Каримов сўзга чиқиб ниҳоятда катта сиёсий маданият, арбобларга хос вазминлик ва чуқур мушоҳада билан вазиятни таҳлил қилди, сессия ўз фаолиятини танқидий кўриб чиқишига тайёр эканини билдирди.\nКонституцияга, амалдаги қонунларга зид қарор ва фармонлар қабул қилмагани, ҳар бирининг ҳуқуқий асослари мавжудлигини ўта босиқлик билан тушунтириб берди. Сўзининг иккинчи қисмида фитначилар, бузғунчи кучлар ҳақида гапирар экан, уларга ҳурмат билан, шахсиятига тегмасдан муносабат билдиради ва ушбу сессияга кимлардир катта тайёргарлик кўриб, олдиндан режалаштириб сўзга чиққанини очиқ-ойдин айтди. Улар бир-бирини қўллаб-қувватлаб, Президентга ишончсизлик билдириб, уни лавозимидан бўшатишга қарор қилганлари маълум бўлиб қолгани, сессия аҳлида кўтарилган масала юзасидан қандай фикрлар бўлса бажонидил ўз муносабатини билдириши мумкинлигини айтди.\nМашҳур ва ҳурматли инсонлардан бири, Ўзбекистон Кинематографиячилар уюшмаси раиси Малик Қаюмов ҳам мазкур сессияда иштирок этиб, ўз муносабатини билдирди. Малик Қаюмов нутқидан: «Мен кино соҳасидаги 64 йил мобайнида 10 нафар Ўзбекистон марказий қўмитаси секретарини кўрганман. Ҳаммаси билан суҳбатда бўлиб, фаолияти ҳақида кино ишлаганман. Менимча, фақатгина 3 та секретарь тарихимизда қолади. Биринчиси – Усмон Юсупов, каналлар қурган, уруш вақтида йирик фабрикаларни қабул қилиб, 1 миллионга яқин одамни Ўзбекистонда сақлаган. Иккинчиси – Шароф Рашидов. Учинчиси – Ислом Каримов. Ислом Каримовга ҳаммамиз раҳмат дейишимиз керак. Чунки Ўзбекистонни мана шундоқ қўлида ушлаб турибди. Эҳтимол, барчада бўлгани каби хато ва камчиликлари ҳам бордир. Лекин республикани қўлида ушлаб туриб, ҳеч қанақанги тўполонларга йўл қўймаганлиги учун бу одамга биз ҳаммамиз раҳмат дейишимиз керак. (Қарсаклар) Азиз фарзандларим, дўстларим! Мендан катта ва кичик биродарларим! Ахир бутун дунёдан келишади бизнинг юртимизга. Биз оналаримизга қандай меҳр-оқибат, қандай эътибор билан қарар эдик! Отахонларимизга, ёши улуғларга ҳатто ҳозир ҳам бирор жойда тўй, маърака бўлса эътибор билан қарайдилар, барча ёшлар қарияларни олдинга ўтказишади.\nЎтган сафарги сессияда комсомолнинг ва партия ташкилотининг тарбияланувчиси бўлган ва юқори мартабага эришган баъзи бир инсонлар чиқиб Президентимизни ... айблашди. Сиз эса, ҳурматли депутатлар, бирортангиз ҳам ўрнингиздан туриб жавоб қилмадингиз, ҳеч нарса демадингиз, ахир бу уят эмасми? Президентни ёлғиз қолдирдингиз. ...Шароф Рашидович мени жуда кўп бирга олиб юрарди. Бир сафар Мурунтовга борганимизда, у киши «Малик ака, мана шу олтинларнинг атиги бир фоизинигина беришганида эди, мен ўзбекларнинг бутун остонасини олтиндан қилган бўлардим», деган эди. Сизлардан қайси бирингиз Мурунтовнинг олтинларини қайтариб ола олдингиз?! Мана шу ишни қилган одам қаҳрамон-ку ахир! У барча уруш қатнашчиларига ҳам бепул уй бериб, қандай хайрли иш қилди. 5-синфга қадар бўлган ўқувчиларга бепул овқат берилмоқда. Ва ҳоказо ишлар қилинмоқда. Юртбошимиз пахтанинг харид нархини оширди, нега сизлар буни кўрмаяпсизлар! (Қарсаклар) Мен Ислом Абдуғаниевичга омад тилайман. Дўстларим, ҳурмат-эътиборни унутмайлик. Ахир биз уни Президент қилиб сайлаганмиз. У нимаики қилаётган бўлса, барчасини биз учун, халқ учун, 22 миллионли Ўзбекистон аҳолиси учун қиляпти-ку! У ҳаммасини ўз қўлига олиб, қаттиқ тутиб турганлиги учун ҳам бизда нохуш воқеалар бўлмаяпти. Теварак-атрофингизга бир қаранг, Озарбойжон, Арманистон, Грузия, Кавказ, Молдавияда қандай\nвоқеалар бўляпти?! Наҳотки сиз ана шуларнинг ҳаммаси Ўзбекистонда такрорланишини хоҳласангиз?! Ислом Абдуғаниевич, «Ҳамонки мен Президент эканман, юртимизда нотинчликка сабаб бўлувчи воқеаларга йўл бермайман», деганда мен унга миннатдорлик билдиргим келади. Худо унга сиҳат-саломатлик ва узоқ умр берсин, юз йил яшасин! (Давомли қарсаклар)» Сессия ана шундай катта можаролар ва жиддий тўқнашувлар билан ўтди.\nМаълумки, сессияга фитначилар алоҳида тайёргарлик кўрган эди. Шафқатсиз кураш, ҳужумкорлик руҳиятида вазиятни чигаллаштириб юборишди. Собиқ Иттифоқ ҳудудида саросима, парокандалик, қўрқув ва ҳадиксираш, барча иттифоқдош республикаларда иккиланишлар мавжуд бўлган бир шароитда, мустақил Ўзбекистонда иқтисодий танглик, ижтимоий таранглик, руҳий озурдалик ҳукмронлик қилаётган бир пайтда мухолиф кучлар ҳокимиятни эгаллашга ҳаракат қилдилар. Улар айни шу вазиятдан фойдаланиб қолмоқчи эди. Чунки Ўзбекистон СССР таркибидан чиқиб кетгач, табиий равишда ижтимоий-иқтисодий танглик ҳолатига тушган эди. Ислом Каримов эса ана шу оғир вазиятдан босқичма-босқич чиқиш, «янги уй қурмай туриб, эскисини бузмаслик» йўлидан бораётган эди. Фитначилар эса мураккаб вазиятдан фойдаланиб, мустақиллиги эълон қилинган, унинг ҳуқуқий асослари яратилган мамлакатни эгаллаб олишни кўзлаган эди. Соғлом фикрли кишилар, мамлакат ва халқ келажагини аниқ кўра билган фуқаролар Ислом Каримов танлаган йўлни қўллаб-қувватлади. Вақтнинг ўзи шуни исботладики, Ислом Каримов – мутлақо янги даврнинг мутлақо янги услубдаги одами. У янги тарихий шароитларда вужудга келган, бутунлай янгича ижтимоий-сиёсий жараёнлар таъсирида шаклланган, ана шу жараёнларни ўз сафдошлари ва замондошларидан мутлақо фарқли ҳолда фавқулодда зукколик, зийраклик ва донишмандлик билан идрок эта билган, уларни журъат ва жасурлик билан ҳал эта олган сиёсатчи.


Русланбек Давлетов нега судларда адвокатларнинг роли йўқлигига изоҳ берди » Ўзбекистон янгиликлари – Zamin.uz\n29 январь 2019, 21:20\nСавол: Республикамизда судларда адвокатлар фаолиятининг аҳамияти сезилмаяпти. Шу пайтгача бирорта адвокат ўз мижозининг айбсиз эканлигини исботлаб берган ҳолатни кузатмадим. Адвокатлар суд нима деса шуни тасдиқловчи иштирокчига айланиб қоляпти. Ўзбекистонда адвокатлар мустақиллигига эришиш учун умид борми ёки уларнинг фаолияти шу тарзда давом этаверадими?\nЖавоб: Юртимизда босқичма-босқич жисмоний ва юридик шахсларнинг ҳуқуқларини ҳимоя қилишни таъминлаш юзасидан адвокатура институтининг ролини кучайтириш, профессионал юридик ёрдам сифатини ошириш ҳамда суд ишини юритишда тенглик ва тортишув принципларини тўлиқ рўёбга чиқариш чоралари кўрилмоқда.\nБу борада Президентимизнинг “Адвокатура институти самарадорлигини тубдан ошириш ва адвокатларнинг мустақиллигини кенгайтириш чора-тадбирлари тўғрисида”ги Фармони дастуриламал бўлмоқда.\nФармонга мувофиқ, суд ишини юритишда тенглик ва тортишув принципларини тўлиқ рўёбга чиқариш чораларини кўриш юзасидан тегишли вазифалар белгилаб берилди, давлат органларининг адвокатура институтига нисбатан маъмурий таъсир кўрсатиш ҳолатлари тугатилди. Шунингдек, адвокатлар томонидан кўрсатилаётан юридик ёрдам сифатини ошириш мақсадида адвокатлик фаолиятини лицензиялаш ихтисосликлар бўйича амалга оширилиши белгиланди.\nҚайд этиш жоизки, адвокатлар фаолиятини ташкил этишдаги ўзгаришлар натижалари судлар томонидан чиқарилаётган оқлов ҳукмлари чиқарилишида ҳам ўз аксини топмоқда. 2018 йилда судлар томонидан 867 нафар шахсга нисбатан оқлов ҳукмларининг чиқарилиши ва 3 290 нафар шахснинг озодликдан маҳрум этиш билан боғлиқ бўлмаган жазо тайинланган ҳолда суд залидан қамоқдан озод этилиши адвокатлар томонидан кўрсатилаётган юридик ёрдам сифати ошаётганлигини тасдиқлайди.\nСавол: Ички ишлар идорасидан хизмат ваколатини суиистеъмол қилганлиги учун ишдан бўшатилганларнинг аксариятлари адвокат вазифасида хизмат қиляпти. Қонунбузарлиги учун ишдан бўшатилган ходим қандай қилиб қонун ҳимоячиси бўлиши мумкин? Нима учун адвокатлик лавозимига ишга қабул қилинаётганда уларнинг олдинги иш жойидан нима учун бўшатилганлиги уриштирилмайди?\nЖавоб: Йўқ, талабгорга адвокатлик лицензияси берилишида унинг олдинги иш жойидан бўшатилганлик сабаби суриштирилмайди. Адвокатура адвокатлик фаолияти билан шуғулланувчи шахсларнинг мустақил, кўнгилли, касбий бирлашмаларини ўз ичига олади.\nАмалдаги қонун ҳужжатларига асосан, адвокатлик фаолияти билан Ўзбекистон Республикасининг фуқаролари жинси, ирқи, миллати, тили, дини, ижтимоий келиб чиқиши, эътиқоди, шахси ва ижтимоий мавқеидан қатъи назар шуғулланишга ҳақлидир.\nОлий юридик маълумотга эга бўлган ва адвокатлик фаолияти билан шуғулланиш ҳуқуқини берувчи лицензияни белгиланган тартибда олган Ўзбекистон Республикасининг фуқароси Ўзбекистон Республикасида адвокат бўлиши мумкин. Шу билан бирга, суд томонидан муомалага лаёқатсиз ёки муомала лаёқати чекланган деб топилган, шунингдек, судланганлик ҳолати тугалланмаган ёки судланганлиги олиб ташланмаган шахсларнинг адвокатлик фаолияти билан шуғулланишига йўл қўйилмайди.\nЯнгиликлар » Жамият » Русланбек Давлетов нега судларда адвокатларнинг роли йўқлигига изоҳ берди


МАФТУНКОР ЮРТНИНГ БЕТАКРОР БАЙРАМИ - Ўзбекистон овози газетаси\nМАФТУНКОР ЮРТНИНГ БЕТАКРОР БАЙРАМИ\nМамлакатимизда Наврўз умумхалқ байрами кенг нишонланмоқда. Жойларда ўтказилаётган байрам сайиллари иштирокчиларининг тилида, дилида шукроналик. Истиқлолимиз, тинч ва осойишта ҳаётимиз қадри ҳақида тўлқинланиб сўзлайди улар. Юртимизга келаётган хорижлик сайёҳлар ҳам бу жараёнларга гувоҳ бўлмоқда. Улардан айримларининг таассуротлари билан қизиқдик.\n— Ўзбекистон ва унинг қадимий шаҳарлари ҳақида кўп эшитганман, ўқиганман. Жаҳон цивилизацияси тараққиётига беқиёс ҳисса қўшган буюк алломалар юртини кўришни орзу қилардим. Қарангки, Наврўз арафасида ниятимга етдим. Бу байрам ҳақида муайян тасаввурга эга бўлсам-да, бевосита иштирок этиб ҳайратим янада ортди.\nНаврўз миллий қадриятлар байрами экан. Бунга Бухоро шаҳрида ёшлар иштирокида ўтказилган фестивалда гувоҳ бўлдим. Миллий халқ ўйинлари, Наврўз тараннум этилган ялла-ю рақслар, сумалак тайёрлаётганлар ёнидан ўтар эканман, димоғимга аллақандай ажиб ҳид урилди. Тўхтаб қолдим. Нега, ийманиб турибсиз, татиб кўринг, дейишди. Бунақа тотни ҳеч қачон, ҳеч қаерда учратмаганман. Ўтмиши буюк, келажаги порлоқ халқнинг мана шундай байрамлари бўлади. Байрамингиз муборак бўлсин!\n— Олий ўқув юрти ўқитувчисиман. Бухорога бир гуруҳ талаба-ёшлар билан келдим. Шаҳар, унинг тарихий обидалари бизда катта таассурот қолдирди. Ҳар бир обида ўзбек халқининг ўзидек бетакрор. Кўчалар обод, одамлар хушмуомала.\nҚадимий Арк қалъаси ёнида ўтаётган Наврўз сайли устидан чиқиб қолдик. Ҳаммаси сеҳрли, гўё эртаклар оламига тушиб қолгандек бўласан киши. Биз ҳам ёшлар даврасида рақсга тушиб кетганимизни билмай қолдик.\n— Мен икки йилдан буён Ўзбекистон — Япония марказининг Бухоро бўлимида JICA (Япония халқаро ҳамкорлик ташкилоти)да кўнгилли сифатида ишлайман. Ўзбек тилини мулоқот қиладиган даражада ўргандим.\nЎзбекистон — мафтункор юрт, Наврўз — бетакрор байрам. Бухоро шаҳри кун сайин чирой очиб бормоқда. Бу Наврўз арафасида янада яққол сезилади. Сизларда ҳар кунинг Наврўз бўлсин, деган ибора бор экан. Бунинг замирида катта ҳикмат мужассам. Ўз тарихи, маданияти ва урф-одатларини улуғлаган халқнинг эртаси янада нурафшон бўлади.\nЭ.ЁДГОРОВ ёзиб олди.


Ғарбда Биринчи жаҳон урушининг 95 йиллиги нишонланди\nАҚШ президенти Барак Обама Фахрийлар куни муносабати ўтказилган маросимда, Вашингтон, 2013 йилнинг 11 ноябри.\nҒарб дунёси душанба куни Биринчи жаҳон уруши тугаганининг 95 йиллигини нишонлади. АҚШда Фахрийлар куни деб юритиладиган 11 ноябрь расман дам олиш куни бўлиб ҳисобланади.\nСана муносабати билан АҚШ президенти Барак Обама Оқ уйда уруш фахрийлари олдида чиқиш қилди ҳамда берилган қурбонлар туфайли Қўшма Штатлар жаҳон тарихида энг кучли ва энг фаровон мамлакатга айланганини қайд этди.\nАҚШ президенти, бюджетдаги қийинчилик ва чекловларга қарамай, қуролли кучлар бош қўмондони сифатида америкалик фахрийларни қўллаб-қувватлаш учун қўлидан келган барча ишларни амалга оширажагини билдирди.\nФранцияда бу кун Сулҳ куни деб аталади ва 1922 йилдан буён нишонлаб келинади. Франциянинг турли шаҳарларида кеча Ватан ҳимоячилари шарафига маросимлар ўтказилди. Сана муносабати билан президент Франсуа Олланд Париждаги Ғалаба дарвозаси пойидаги Номаълум аскар қабрига гулчамбар қўйди. Бу куни французлар 1918 йили Антанта ва Германия қўшинлари ўртасида жанговар ҳаракатларни тўхтатиш тўғрисида Компьен сулҳи тузилганини ёдга оладилар.\nБританияликлар эса бу куни Биринчи жаҳон уруши ва бошқа ҳарбий тўқнашувларнинг миллионлаган қурбонларини бир дақиқа сукут сақлаш билан хотирладилар. Душанба куни соат 11 да Лондондаги Трафальгар майдонида ҳаракат тўхтаб қолди.\nБиринчи жаҳон уруши 1914 йилдан 1918 йилгача давом этиб, Усмонийлар, Россия, Пруссия ва Австрия-Венгрия империяларининг қулашига олиб келганди. Бу ҳарбий тўқнашувлар натижасида камида 16 миллион одам ҳалок бўлган. Биринчи жаҳон урушининг сўнгги фахрийси – британиялик Флоренс Грин ўтган йили 110 ёшида оламдан ўтган.


Ким учун жавобгармиз?\nЎзбекистон Республикаси Президенти лавозимига киришиш тантанали маросимига бағишланган Олий Мажлис Палаталарининг қўшма мажлиси тўғрисида\nТугатилаётган корхонанинг ходимлар олдидаги мажбуриятлари\nСуд-бухгалтерия экспертизаси нимани аниқлади?\nТунда ишлашми? – мумкин эмас\nТаътиллар кимнинг хоҳишига кўра қисмларга бўлиниши мумкин?\nБандлик марказининг йўлланмаси бўйича\nЭКИҲ ва ижтимоий тусдаги тўловлар\nЯшаш жойи бўйича\nПенсионер аёлнинг ташвишлари\nБошқа мамлакат фуқароси бўлса\nМасофа ва тезликка риоя қилинг\nҚандай қилиб апелляция ёзса бўлади?\nЕнгил машиналар йўналиш бўлагида\nАлиментлар етарли бўлмаганда\nГазета Норма маслахатчи / 2015 год / № 15 / Оила ишлари\nҚонун ҳужжатларимизда ота-оналар, болалар ва эр-хотинлардан ташқари, оиланинг бошқа аъзоларига ҳам алимент олиш ҳуқуқи берилади. Бу яхшими ёки ёмонми? Бу ҳақда қатъий фикр билдириш мушкул. Зеро ҳар бир ҳолатнинг ижобий ва салбий томони бўлади.\nКўпгина мамлакатларда бундай меъёрлар мавжуд эмас. Уларда қонун чиқарувчи ота-она ва болаларнинг алимент мажбуриятлари билан чекланади. ЎзР Оила кодексида (ОК) алимент мажбуриятлари бошқа оила аъзоларига ҳам татбиқ этилади. Кодексда улар сирасига бобо ва бувилар, невара, ака-ука ва опа-сингиллар, ўгай ота ва ўгай она, ўгай ўғил ва ўгай қизлар, шунингдек амалда тарбияда бўлган шахслар киритилади. Мазкур шахсларнинг ҳаммаси фақат муайян шартлар мавжуд бўлгандагина алимент тўлашлари шарт (ОКнинг 122-моддаси).\nБиринчидан, бошқа оила аъзоларининг алимент мажбуриятлари, агар болалар, ота-оналар, эр-хотинлардан алимент олиш мумкин бўлмаса, юзага келади. Яъни улар иккинчи навбатга мансублар. Агар биринчи навбатдаги алиментчилар мавжуд бўлса, оиланинг бошқа аъзоларидан алиментлар ундирилмайди. Бедарак йўқолиб кетиш, вафот этиш, уларни тўлашдан бош тортиш, пул маблағларининг умуман йўқлиги ёки эҳтиёжмандни яшаши учун энг кам миқдор билан таъминлай олмасликнинг исботланган ҳолатларида алимент олишнинг имкони бўлмайди.\nОиланинг бошқа аъзоларида етарли пул маблағларининг борлиги иккинчи шарт ҳисобланади. Агар улар муҳтож бўлишса, улардан алимент ундириб бўлмайди.\nАКА-УКА ОПА-СИНГИЛГА ЖАВОБГАР ВА АКСИНЧА\nАка-ука ва опа-сингиллар алиментлари тўлақонли ва тўлақонли бўлмаган қариндошларга татбиқ этилади. Тўлақонли бўлмаган ака-ука ва опа-сингиллар қондош ёки туғишган (умумий ота ёки онага эга бўлишлари) керак.\nОКнинг 125-моддасига кўра, агар вояга етмаган болалар ўз ота-онасидан таъминот ололмасалар, уларда таъминотни:\nвояга етган, яъни 18 ёшдан катта;\nмеҳнатга лаёқатли (ногирон бўлмаган ёки эркаклар – 60 ёшдан ошмаган, аёллар – 55 ёшдан ошмаган);\nпул маблағи етарли бўлган, бошқаларнинг ёрдамига муҳтож бўлмаган ака-ука ёки опа-сингиллардан талаб қилиш ҳуқуқи вужудга келади.\nМеҳнатга лаёқатсиз вояга етган ака-ука ва опа-сингиллар ҳам алимент олиш ҳуқуқига эгалар. Булар биринчи навбатда бундай ёрдамни олишга муҳтож бўлган ногиронлардир. Уларни таъминлаш мажбурияти алиментни болалар, ота-она ва эр-хотинлардан олиш имконияти йўқ бўлганда вужудга келади.\nБОБО ВА БУВИЛАРНИНГ МАЖБУРИЯТИ\nАгар вояга етмаган болалар ота-онасидан таъминот ололмасалар, уларда ўз бобо ва бувиларидан пул таъминотини талаб қилиш ҳуқуқи вужудга келади. Агар улар бунинг учун етарли маблағга эга бўлсалар, невараларига алимент тўлайдилар (ОКнинг 123-моддаси).\nАмалиётда бундай ҳоллар жуда кам учрайди. Болалари невараларини таъминлай олмайдиган бобо ва бувилар одатда ўзлари ихтиёрий тарзда уларга ёрдам кўрсатадилар. Одатда бундай неваралар улар билан бирга яшайдилар.\nБобо ва бувилар бошқаларнинг моддий ёрдамига муҳтож бўладиган тақдирда акс вазият вужудга келади. Энди вояга етган, меҳнатга лаёқатли, етарлича пул маблағига эга бўлган неваралар меҳнатга лаёқатсиз, мададга муҳтож бўлган катта ёшли қариндошларини таъминлаш учун алимент тўлашлари шарт. Ҳатто аввалига бобо ёки буви улар учун алимент тўлаган, кейин эса невараларнинг ўзлари ана шу кексаларни таъминлайдиган вазиятлар учраши мумкин. Агар уларда болалари ёки эри ё хотинидан (собиқ эри ёки хотинидан) алимент олиш имконияти бўлмаса, албатта (ОКнинг 124-моддаси).\nТАРБИЯЛАГАНЛИК УЧУН ТЎЛОВ\nАлиментларни нафақат қариндошлар, балки амалда тарбиялаганлар ҳам талаб қилишга ҳақлидир. Улар бирор-бир ҳужжатни расмийлаштирмасдан бола тарбиялаш мажбуриятини ўз зиммасига олган ҳар қандай шахс бўлиши мумкин. Бундай вазиятлар бугунги кунда анча кам учрайди, бироқ ҳар ҳолда йўқ эмас. Одатда ота-она таъминотисиз қолган болаларни васийлик органлари аниқлаб, оилага қабул қилиш ёки васийликка олиш ҳужжатини расмийлаштирадилар. Васийликда (ҳомийликда) турган шахслар зиммасига уларни тарбиялаганларга таъминот бериш мажбурияти юклатилмайди (ОКнинг 126-моддаси).\nУшбу ҳолда тарбиячилар тарбияланувчиларни таъминлаб турган муддат асосий шарт бўлиб ҳисобланади – у камида 5 йилни ташкил этиши керак. Бошқаларнинг болалари лозим даражада тарбияланиши керак. Ушбу ҳолатларнинг барчаси суд мажлисида аниқланади. Агар улар тасдиқланмаса, суд даъвони рад этиши мумкин. Бундан ташқари, алиментни ўз болалари ёки эр (хотин) тўлаши имконияти мавжуд бўлмаган тақдирдагина уни тарбияланувчилардан олиш мумкин.\nЎГАЙ ОНА ТЎҒРИСИДА ҒАМХЎРЛИК\nОила тўғрисидаги қонун ҳужжатларида ўгай ўғил ва ўгай қизлар ҳам иккинчи навбатдаги алимент тўловчилар сифатида қаралади. Улар ўгай ота ёки ўгай онага, агар улар ўз болалари, эри (хотини) ёки ота-онасидан таъминот олишмаса, алимент тўлашлари шарт. Қонунда ўгай ота ва ўгай онанинг тегишинча ўгай қизи ёки ўгай ўғлини таъминлаш ва тарбиялаш мажбурияти мустаҳкамланмаганлиги боис, фақат улар вояга етмаганларни тарбиялаган ва таъминлаганликларини исботлаган тақдирда алимент ундириш учун асос вужудга келади. Ушбу ҳолда ҳам, амалда тарбиялаганлар билан бўлганидек, камида 5 йил уларни тарбиялаган ва таъминлаган ҳамда буни лозим даражада бажарган бўлишлари лозим (ОКнинг 128-моддаси).\nСУММАНИ ТАСДИҚЛАШ КЕРАК\nАлимент миқдорини белгилашда суд тўловчи шахснинг ва алимент олаётган шахснинг моддий ва оилавий аҳволини, бошқа мажбуриятлари, шу жумладан қарамоғидагиларнинг борлигини таҳлил қилади. У тарафларнинг олаётган барча даромадлари ва нормал тўлақонли ҳаёт кечириши учун зарур харажатларини ҳисобга олади. Даъвогар ва жавобгар тақдим этган жами далилларни баҳолаб, суд алиментларнинг аниқ қатъий суммасини белгилаш тўғрисида ҳал қилув қарорини қабул қилади (ОКнинг 129-моддаси).\nПрочитано: 2308 раз(а)


19:50 / 21.12.2016\nҚулоқчинларингизни охирги марта қачон тозаладингиз? "Лайфхакер" қулоқчинларга зиён етказмай, чанг ва кирлардан қандай тозалаш мумкинлиги ҳақида ҳикоя қилади.\nБугунги кунда қулоқчинлардан деярли ҳар куни фойдаланамиз: ишга ёки ўқишга кетаётганда ва у ердан қайтаётганда. Қулоқчинларни сумкадан ёки чўнтагимиздан олаётганимизда, одатда уларнинг тозалигига эътибор бермаймиз.\nАгар қулоқчинларингизни бировга бериб турсангиз, улар бир кишидан бошқасига бактерия ташиши мумкин. Натижада бу қулоқ инфекциясига олиб келиши мумкин. Табиийки, уларни озода сақлаш керак, лекин қандай қилиб?\nҚуйида бу борада бир неча таклиф берилади.\nҚулоқчинларни тозалаш учун илиқ сув ва совун тўғри келади. Шунингдек идиш ювиш воситаларидан ҳам фойдаланиш мумкин.\nБир парча юмшоқ мато ва озгина совунли сув ҳам қулоқчинларни яхши тозалайди. Совуннинг ҳаддан ташқари кўп бўлиши қулоқчинларда из қолдиради. Шу боис уларни водород пероксид билан артиб ташлаш яхши натижа беради.\nАгар қулоқчинларнинг ички қисмида чанг ёки кир йиғилган бўлса, уни эски тиш чўткасида тозалаб кўринг.\nАгар қулоқчинларнинг ажралувчи силикон қисми бўлса, уни алоҳида олиб, ювиб ташланг.\nҚулоқчинларни ҳеч қачон сувга солманг, ҳатто бир сонияга ҳам.\nУнутманг! Қулоқчинларни фақат қурилмадан ажратилган ҳолатда тозаланг.


Cана : 07-04-2018 / Жиззах янгиликлари, Тарих, Қизиқарли фактлар / кўрилди: 343\nМутахассисларнинг фикрича, ўзоқ ўтмишда бундай арчалар Нурота тоғлари ҳудудида, хусусан унинг энг баланд қисмида жойлашган Можарм қишлоғи атрофидаги тоғларда жуда кўп бўлган.\nТоғдаги арчазорлар муҳофазақилинмаганлиги ва улардан қурилиш материали ҳамда ўтин сифатида аёвсиз фойдаланиш натижасида арчазорлар кескин камайиб кетган. Ўша қадимги даврлардан сақланибқолган ягона арча Можарм қишлоғининг ўрта қисмида жойлашган ва айнан мана шу ҳолат унинг сақланиб қолишига асос бўлган. Маҳаллий халқорасида Искандар Зулқарнайн ғарбдан келиб, Уструшонага юриш бошлаганда мазкур дарахт тагида аскарлари билан дам олган деган гап бор.\nИлмий адабиётларда ушбу дарахтни совур арча дейишади ва у 1400-2500 метр баландликда ўсади. Баъзи маълумотларга кўра совур арча икки минг йилдан кўпроқ умр кўради. Арча дарахтининг турли қисмларидан табобатда ҳам фойдаланишади. Масалан, арча қуббаларидан турли моддалар, эфир мойи, қатрон,қанд, мум ва органик кислоталар олинган. Қуббасининг дамламаси табобатда сийдик ҳайдовчи, балғам кўчирувчи ва овқат ҳазм қилишни яхшиловчи дори сифатида ишлатилади. Арчадан олинадиган эфир мойи жароҳатни даволашда қўлланилади.\nБундан ташқари қадимда арча дарахтидан ёқилғи сифатида кўмир тайёрланган. Унинг кўмиридан асосан ҳунармандчиликда темирчилар, мисгарлар, заргарлар турли хил асбоблар ясашда кенг фойдаланишган. Маълумки, арчадан нафақат кўмир тайёрланган, балки унинг ёғочи меъморчиликда, ўймакорликда, қалам ясашда, гугирд тайёрлашда ишлатилганлиги уларнинг камайиб кетишига сабаб бўлган.\nЖиззах давлат педагогика институти,\nГеография ўқитиш методикаси кафедраси


RAHBARXON.uz | САБЗИ САБЗИ – RAHBARXON.uz\nСабзидан асосан фақат ош, шўрва, димлама қилиб ейишади. Унинг таркибида инсон организми учун зарур бўлган керакли витаминлар: A, CI, С2, 15 % қанд крахмали, пектин моддалари, фосфамидлар, ферментлар, минерал тузлар, ёғ, эфир мойлари, қон тозалавчи, ошловчи моддалар бўлиб, улар қонни тозалайди, қувват бахш этади. Сабзи айниқса саратон ва бошқа кўплаб касалликларнинг олдини олишда муҳим аҳамият касб этади. Фақат ундан қандай фойдаланишни билиш керак.\nҲажми каттароқ сабзи олинади. Уни икки ёки учга бўлинади. Ўртаси ўйиб олинади ва қуйидаги масаллиқлар солинади. Гўштни майдалагичдан ўтказилади. Пиёз юпқа тўғралади. Арпабодиён уруғи яхшилаб туйилади ва шуларга озроқ зира, сабзи уруғи, таъбга яраша туз қўшиб, аралаштирилади. Шу масаллиқлар ўйиб олинган сабзи ичига тиқилади ва газ печкага қўйилади. Тез-тез еб турилса, сийдикни ҳайдайди, тошларни майдалайди. Айниқса, рак касаллигига даво, сигаретадан ва бошқа тутунлардан заҳарланишнинг олдини олади.\nТўрт-беш дона сабзи димлаб пиширилади. Устидан сабзи уруғи, кашнич, шивит ва мурчдан майдалаб, бир чой қошиқ солинади ва аралаштирилади. Уч дона тухум, бир ош қошиқ шакар қўшилади ва мантиқосқонда пиширилади. Бундай овқат қорин дамини кетказади, ичкетарга яхши фойда қилади.\nЎртача олти дона сабзи мантиқосқонда димлаб пиширилади. Яхшилаб эзиб, устига тўрт қошиқ асал солиб аралаштирилади. Уч-тўрт маҳал тўрт ош қошиқдан еб турилса, камқонлик, бош айланишига шифо бўлади.\nСабзини қирғичдан ўтказиб, сутда пишириб истеъмол қилинса, колит, ич қотиши, сурункали қуланж касалликларига шифо бўлади. Шунингдек, йўталга, овоз чиқмай қолганга даводир.\nСабзини қирғичдан чиқариб, пиёз юпқа тўғралади, жиззани гўштмайдалагичдан ўтказилади ва хоним қилиб еб турилса, қувват бўлади, тез оч қолмайди.\nСабзини тўртбурчак қилиб тўғраб, пиёз, зира, сабзи уруғи, думба ёғи, мурч қўшиб сомса қилиб истеъмол қилинса, эрлик қувватини оширади.\nСабзини кўпроқ тўғраб, бир кг қўй гўштини зиғир ёғида ўртача беш дона пиёз билан димлама қилиб еб турилса, ичакларнинг сурункали яллиғланишига даво бўлади, зотилжамга фойда қилади.\nИкки ош қошиқ унни зиғир ёғида қовурилади. Ун қизаргандан кейин бир литр қайноқ сув қуйиб, қирғичдан ўтказилган ўртача катталикдаги саккиз дона сабзи солинади. Устига ярим пиёла асал қўшиб, қуюқлашгунга қадар паст оловда аралаштириб пиширилса, сабзили ҳолвайтар бўлади. Бу таомни ҳар куни эрталаб еб турилса, ич, бурун, киндик атрофи шамоллашига шифо бўлади, қонни тозалайди.\nҚўй гўштини гўштмайдалагичдан ўтказилади, пиёз билан қовурилади, сабзини тўртбурчак шаклида тўғраб, ун қўшиб димланади. Сўнг зира, сабзи уруғи, кўк пиёз, сабзи барги, мурч қўшиб аралаштирилади ва қайноқ сув қўшиб ярим соат паст оловда қайнатиб, ивитиб қўйилади. Устига ловия, гречка солиб паст оловда яна димлаб қўйилади. Бу таом инсультга, қонни суюлтиришга, қон босмига қарши шифо бўлиб, тўйимли овқат ҳам саналади.\nСабзининг сиқиб олинган сувига гречкани ивитиб қўйиб хомлигича ейилса, қонни тозалайди, қувватсизликка даво бўлади.\nСабзини кўпроқ тўғраб, қўй гўштида қилинган шовлага зира, сабзи уруғи, узун – мурч солиб пиширилади. Юмшоқ бўлиб пишгандан кейин шивит, сабзи барги, кўк пиёзни майда тўғраб, шовланинг устига солиб, 15 дақиқа аралаштириб кейин ейилса, танани туздан тозалайдиган таом бўлади.\nКўпроқ сабзи солиб пиширилган палов танага қувват бўлади.\nБир донадан сабзи, қизил лавлаги ва шолғомни қирғичдан ўтказиб аралаштириб еб турилса, қонни тозалашга фойдалидир.


Обама қарори танқидларга учради\n22 апрел 2021, Тошкент вақти: 16:18\nХалқаро инсон ҳуқуқлари ташкилотлари АҚШ президенти Барак Обаманинг Гуантанамо маҳбуслари устидан ҳарбий маҳкамаларни қайта бошлаш тўғрисидаги қарорини кескин танқид қилдилар.\nҲюман Райтс Вотч ташкилоти ҳарбий маҳкама тизимлари, Барак Обама томонидан киритилган ўзгартишларга қарамай, таг-томири билан чириб бўлганини таъкидлаб, АҚШ президентини бу соҳада олиб борилаётган ислоҳотларга тўсқинлик қилаётганликда айблади.\nХалқаро Амнистия ташкилоти ҳам Обамани Американинг асосий ҳуқуқ тамойилларига путур етказганликда айблади. Фуқаролик эркинликлари бўйича Америка иттифоқи эса ҳарбий маҳкамалар фаолиятини ноқонуний, дея баҳолади.\nЖума куни президент Обама Гуантанамода сақланаётган айрим маҳбуслар ишлари ҳарбий трибуналга оширилишини эълон қилди.\nБу борада ёйинланган баёнотда айтилишича, маҳкама жараёнларининг адолатли олиб борилишини таъминлаш мақсадида янги қоидалар жорий этилади, жумладан, қийноқлар билан олинган гувоҳликлардан фойдаланиш маън этилади.\nБарак Обама сенатор лавозимида ишлаган даврда ўзи ҳам ҳарбий маҳкамаларни кескин танқид қилиб, январ ойида президентлик лавозимига киришгандан сўнг ҳарбий трибунал фаолиятини тўхтатган эди.


Ўзбек-қирғиз чегарасида нима бўлди? Ўқ узган ким? | Qalampir.uz\nЖамият\t07 Январь 14:34 11457\nЎзбек-қирғиз чегарасининг белгиланмаган қисмида Қирғизистон фуқаролари ва Ўзбекистон чегарачилари орасида можаро содир бўлди. Бу ҳақда Қирғизистон Республикаси Давлат чегара хизмати хабарига асосланиб Спутник хабар бермоқда.\n“Қирғизистон фуқаролари йўқолган молларини қидириб, билмаган ҳолда,чегаранинг баҳсли қисмини кесиб ўтишган. У ерда улар Ўзбекистон чегарачиларини учратиб қолишган. Оғзаки келишмовчилик кейинчалик муштлашувга айланган.\nТўқнашувни тўхтатиш учун ўзбекистонлик ҳарбийлар осмонга қарата бир неча бор ўқ узган. Жароҳатланганлар йўқ”, дейилган хабарда.\nУшбу воқеадан сўнг Қирғизистоннинг Ала-Бука тумани чегара отряди ҳамда Ўзбекистоннинг Пунган йўналиши чегарачилари вакилларининг учрашуви бўлиб ўтган. Учрашувда келажакда ана шундай тўқнашувларнинг олдини олиш мақсадида маҳаллий аҳоли орасида тушунтирув ишлари олиб бориш масалалари муҳокама қилинган.\nАйни дамда чегарада вазият барқарор.\n17 Сентябрь 14:20 41314\n18 Сентябрь 18:04 40884\n18 Сентябрь 08:06 37169\n18 Сентябрь 20:50 36596\n18 Сентябрь 15:05 30779